text:
Phetolelo e Phelago ya Lentšu la Modimo
“Lentšu la Modimo le a phela.”—BAHEBERU 4:12.
DIKOPELO: 37, 116
1. (a) Modimo o ile a nea Adama modiro ofe? (b) Go tloga ka nako yeo, batho ba Modimo ba dirišitše mpho ya leleme bjang?
JEHOFA MODIMO o neile batho mpho ya leleme. Serapeng sa Edene, Modimo o ile a nea Adama modiro wa go nea diphoofolo ka moka maina. Adama o ile a nea phoofolo e nngwe le e nngwe leina leo le e swanetšego. (Genesi 2:19, 20) Go tloga ka nako yeo, batho ba Modimo ba dirišitše mpho ya leleme go tumiša Jehofa le go botša ba bangwe ka yena. Mehleng yeno, batho ba Modimo ba diriša mpho ye go fetolela Beibele gore batho ba oketšegilego ba kgone go ithuta ka Jehofa.
2. (a) Ditho tša Komiti ya Phetolelo ya Beibele ya Lefase le Lefsa di dirišitše melao efe ya motheo ge di be di fetolela Beibele? (b) Re tlo ithuta’ng sehlogong se?
2 Go na le diphetolelo tše dikete tša Beibele, eupša diphetolelo tše dingwe di nepagetše go feta tše dingwe. E le gore Komiti ya Phetolelo ya Beibele ya Lefase le Lefsa e fetolele Beibele ka tsela e nepagetšego, e ile ya dira phetho ya go latela melao e latelago e meraro ya motheo: (1) Go godiša leina la Modimo le go le ngwala ka Lentšung la gagwe ka makga a mantši go etša ge go dirilwe Mangwalong a mathomo. (Bala Mateo 6:9.) (2) Go fetolela molaetša wa mathomo lentšu ka lentšu moo go kgonegago, moo go sa kgonegego, go fetolelwa kgopolo. (3) Go diriša leleme leo le balegago gabonolo le leo le kwešišegago. * (Bona mongwalo wa ka tlase.) (Bala Nehemia 8:8, 12.) Melao ye ya motheo e dirišitšwe ke bafetoledi ba Phetolelo ya Lefase le Lefsa malemeng a fetago a 130. Sehlogong se, re tla ithuta kamoo melao ye ya motheo e dirišitšwego ka gona ge go be go fetolelwa kgatišo e kaonefaditšwego ya 2013 ya Phetolelo ya Lefase le Lefsa le kamoo e fetolelwago ka gona malemeng a mangwe.
BEIBELE YEO E GODIŠAGO LEINA LA MODIMO
3, 4. (a) Re hwetša kae ditlhaka tša Tetragrammaton? (b) Diphetolelo tše dintši tša Beibele di dirile’ng ka leina la Modimo?
3 Leina la Modimo le emelwa ke ditlhaka tše nne tša Seheberu tšeo di bitšwago Tetragrammaton. Re hwetša ditlhaka tša Tetragrammaton dingwalweng tše dintši tša kgale tša Seheberu, tše bjalo ka Mangwalo a go Phuthwa a Lewatleng le le Hwilego. Le gona re ka di hwetša dikoping tše dingwe tša Septuagint ya Segerika. Dikopi tše di ngwadilwe nywageng e ka bago e 200 pele Kriste a ka tla lefaseng le ka morago ga nywaga e 100 Kriste a ile legodimong. Batho ba bantši ba a kgahlega ge ba bona makga a mantši ao leina la Modimo le tšwelelago ka ona dingwalweng tše tša kgale.
Batho ba bantši ba a kgahlega ge ba bona makga a mantši ao leina la Modimo le tšwelelago ka ona dingwalweng tša kgale
4 Go molaleng gore leina la Modimo le swanetše go ba ka Beibeleng. Lega go le bjalo, diphetolelo tše dintši ga di na leina la Modimo. Ka mohlala, nywaga e mebedi feela ka morago ga gore Phetolelo ya Lefase le Lefsa ya Mangwalo a Bakriste a Segerika e lokollwe, kgatišo e kaonefaditšwego ya American Standard Version e ile ya lokollwa. Kgatišo ya yona ya 1901 e be e na le leina la Modimo, eupša kgatišo ya yona e kaonefaditšwego ya 1952 e be e se na lona. Ka baka la’ng? Bafetoledi ba yona ba be ba nagana gore go be “go tloga go fošagetše” go diriša leina la Modimo. Diphetolelo tše dintši tša Seisemane gotee le tša maleme a mangwe, di dirile se se swanago.
5. Ke ka baka la’ng go le bohlokwa go diriša leina la Modimo ka Beibeleng?
5 Na ruri go na le taba gore bafetoledi ba tsenya leina la Modimo ka diphetolelong tša bona goba ga ba le tsenye? Ee! Jehofa, yena Mongwadi wa Beibele, o nyaka batho ba tseba leina la gagwe. Mofetoledi wa kgonthe o swanetše go tseba seo mongwadi a se nyakago gomme seo se kgome kamoo a tlago go fetolela ka gona. Mangwalo a mantši a bontšha gore leina la Modimo le bohlokwa le gore le swanetše go godišwa. (Ekisodo 3:15; Psalme 83:18; 148:13; Jesaya 42:8; 43:10; Johane 17:6, 26; Ditiro 15:14) Le gona Jehofa o buduletše bangwadi ba Beibele gore ba diriše leina la gagwe ka makga a dikete ka dingwalweng tša bogologolo. (Bala Hesekiele 38:23.) Ka gona ge bafetoledi ba ntšha leina la Modimo ka Beibeleng, ga ba hlomphe Jehofa.
6. Ke ka baka la’ng leina la Modimo le ile la tsenywa mafelong a mangwe a tshelelago kgatišong e kaonefaditšwego ya Phetolelo ya Lefase le Lefsa?
6 Lehono go na le bohlatse bjo bo oketšegilego bja gore re diriše leina la Jehofa. Kgatišo e kaonefaditšwego ya 2013 ya Phetolelo ya Lefase le Lefsa e diriša leina la Modimo ka makga a 7 216. Le dirišitšwe mafelong a mangwe a tshelelago go feta tokollong ya pele ga ye. Go a mahlano a mafelo ao, le ile la tsenywa ka gobane le ile la hwetšwa Mangwalong a go Phuthwa a Lewatleng le le Hwilego ao a sa tšwago go lokollwa semmušo. * (Bona mongwalo wa ka tlase.) Mafelo ao a go 1 Samuele 2:25; 6:3; 10:26; 23:14, 16. Lefelong la botshelela, go Baahlodi 19:18, leina la Modimo le tsentšwe ka morago ga gore go hlahlobje ka mo go tseneletšego dingwalwa tša kgale tša Beibele tšeo di botwago.
7, 8. Leina Jehofa le bolela’ng?
7 Bakriste ba therešo ba nagana gore go bohlokwa go kwešiša seo leina la Modimo le se bolelago ka botlalo. Leina la gagwe le bolela gore “Yo a Bakago go ba Gona.” * (Bona mongwalo wa ka tlase.) Peleng, dikgatišo tša rena di be di diriša Ekisodo 3:14 go hlalosa seo leina la Modimo le se bolelago. Lengwalo leo le re: “KE TLA BA SEO KE NYAKAGO GO BA SONA.” Kgatišo e kaonefaditšwego ya 1984 e hlalošitše gore Jehofa o baka gore yena a be seo a nyakago go ba sona e le gore a phethagatše dikholofetšo tša gagwe. * (Bona mongwalo wa ka tlase.) Lega go le bjalo, kgatišo e kaonefaditšwego ya 2013 e hlalosa ka gore: ‘Le ge leina Jehofa le ka akaretša kgopolo ye, seo le se bolelago ga se felele go seo yena a kgethago go ba sona. Seo le se bolelago se akaretša le seo a bakago gore se direge mabapi le tlholo ya gagwe le go phethagatšwa ga morero wa gagwe.’
8 Jehofa o dira gore tlholo ya gagwe e be seo a nyakago gore e be sona. Ka mohlala, Modimo o ile a dira gore Noa a age areka, a dira gore Betsalele e be sekgwari sa mošomo wa diatla, Gideone e be mogale wa ntwa gomme Paulo e be moromiwa. Batho ba Modimo ba kwešiša gabotse bohlokwa bja seo leina la gagwe le se bolelago, ke ka baka leo Komiti ya Phetolelo ya Beibele ya Lefase le Lefsa e ilego ya le tsenya phetolelong ye.
9. Ke ka baka la’ng Sehlopha se Bušago se etiša pele taba ya gore Beibele e fetolelwe ka maleme a mangwe?
9 Diphetolelo tše di oketšegilego tša Beibele ga di diriše leina la Modimo. Go e na le moo, bafetoledi ba diriša sereto “Morena” goba leina la modimo wa lefelong la gabo bona. Le ke le lengwe la mabaka a magolo a gore Sehlopha se Bušago se nagane gore go bohlokwa kudu gore batho ba maleme ka moka ba be le Beibele yeo e godišago leina la Modimo. (Bala Maleaki 3:16.) Go fihla ga bjale, leina la Jehofa le godišwa ka dikgatišong tša Phetolelo ya Lefase le Lefsa ka maleme a ka godimo ga a 130.
PHETOLELO E KWAGALAGO LE E NEPAGETŠEGO
10, 11. Go bile le mathata afe ge go dutše go fetolelwa Phetolelo ya Lefase le Lefsa malemeng a mangwe?
10 Go bile le mathata a mantši ge go be go fetolelwa Phetolelo ya Lefase le Lefsa ya Seisemane malemeng a mangwe. Ka mohlala, kgatišo ya Seisemane e dirišitše lentšu la Seheberu la “Sheol” go Mmoledi 9:10 le ditemaneng tše dingwe. Lentšu le le be le dirišitšwe le Dibeibeleng tše dingwe tša Seisemane. Lega go le bjalo, maleme a mantši a be a ka se dire seo ka gobane babadi ba bantši ba maleme ao ba be ba sa tsebe lentšu leo la Seheberu. Le be le se gona ka dipukuntšung tša bona, e bile ba bangwe ba be ba nagana gore ke leina la lefelo le itšego. Ka baka leo, bafetoledi ba ile ba dumelelwa go fetolela lentšu la Seheberu la “Sheol” le la Segerika la “Hades” e le “Bodulabahu.” Lentšu le le fetoletšwe ka mo go nepagetšego go hlalosa mantšu ao, e bile le dira gore mangwalo a kwagale gabotse.
11 Mantšu a Seheberu le a Segerika bakeng sa lentšu “soul” le ona a be a le thata go fetolelwa malemeng a mangwe. Malemeng ao, lentšu “soul” gantši le bolela ka sepoko goba ka selo se itšego seo se tšwago mmeleng wa motho ge a ehwa. E le gore bafetoledi ba pheme kgopolo yeo e fošagetšego, ba ile ba dumelelwa go fetolela lentšu “soul” go ya ka taba yeo go bolelwago ka yona. Ditlhaloso tša lentšu “soul” di ka hwetšwa ka go lemetletšo la New World Translation of the Holy Scriptures—With References. Tsebišo e thušago ya mabapi le mantšu a Seheberu le a Segerika e ngwadilwe mengwalong ya ka tlase kgatišong e kaonefaditšwego e le gore e balege le go kwešišega gabonolo.
Komiti e ile ya lekola dipotšišo tše diketekete tša bafetoledi ba Beibele ge e be e kaonefatša kgatišo ya Seisemane
12. Ke diphetogo dife tše dingwe tšeo di dirilwego ka kgatišong e kaonefaditšwego ya 2013? (Bona le sehlogo se se rego “Kgatišo e kaonefaditšwego ya 2013 ya Phetolelo ya Lefase le Lefsa,” seo se lego ka go kgatišo e ithutwago ya Seisemane ya tokollo ye.)
12 Dipotšišo tša bafetoledi di ile tša bontšha dilo tše dingwe tšeo di ka dirago gore Beibele e se kwešišege. Ka gona ka September 2007, Sehlopha se Bušago se ile sa dumelela komiti ya go fetolela Beibele gore e kaonefatše kgatišo ya Seisemane. Komiti yeo e ile ya lekola dipotšišo tše diketekete tša bafetoledi ba Beibele ge e be e kaonefatša kgatišo yeo. Mantšu a kgale a Seisemane a ile a tšeelwa legato ke a mehleng yeno, e lego seo se dirilego gore phetolelo ye e balege gabonolo le go kwešišega ntle le go tšwa tabeng. Maleme ao a sa tšwago go fetolela Beibele le wona a ile a thuša komiti ye gore e kaonefatše Seisemane sa kgatišo ye.—Diema 27:17.
DITEBOGO TŠE DIKGOLO
13. Batho ba bantši ba ikwa bjang ka kgatišo e kaonefaditšwego ya 2013?
13 Batho ba bantši ba ikwa bjang ka kgatišo e kaonefaditšwego ya Seisemane ya Phetolelo ya Lefase le Lefsa? Ntlokgolo ya Dihlatse tša Jehofa kua Brooklyn, New York, e amogetše mangwalo a mantši a ditebogo ao a tšwago go bana babo rena le dikgaetšedi. Ba bantši ba ikwa go swana le kgaetšedi yo mongwe yo a ngwadilego gore: “Beibele e bjalo ka bobolokelo bja mahumo le mabenyabje a bohlokwa kudu. Go bala mantšu a Jehofa ao a kwagalago o diriša kgatišo e kaonefaditšego ya 2013 go ka bapišwa le go hlahloba lebenyabje le lengwe le lengwe, o kgahlwa ke dikarolo tše dintši tša lona, mmala wa lona le bobotse bja lona. Ka ge ga bjale Mangwalo a phetolelo e kaonefaditšwego a le ka leleme le bonolo, a nthušitše go tseba Jehofa gakaone, yoo a lego bjalo ka tate yo a mpalelago mantšu a gagwe a homotšago a nkgokaretše.”
14, 15. Batho ba ikwa bjang ka go ba le Phetolelo ya Lefase le Lefsa ka maleme a mangwe?
14 Batho bao ba bolelago maleme a mangwe ntle le Seisemane le bona ba leboga Phetolelo ya Lefase le Lefsa. Mokgalabje yo mongwe wa kua Sofia, Bulgaria, o boletše ka kgatišo ya Sebulgaria ka gore: “Ke badile Beibele ya Sebulgaria ka nywaga e mentši, eupša ga sa nka ka bala phetolelo ya go swana le ye yeo e lego bonolo go e kwešiša le yeo e kgomago pelo.” Ka mo go swanago, kgaetšedi yo mongwe wa Albania o ngwadile gore: “Ruri Lentšu la Modimo le a kgahliša ka Sealbania! Ruri ke tokelo e kgolo gore Jehofa a bolele le rena ka segagabo rena!”
15 Dinageng tše dintši, Dibeibele di a tura goba ga go bonolo go di hwetša. Go hwetša Beibele ke tšhegofatšo e kgolo! Pego ya Rwanda e itše: “Ka nako e telele, batho ba bantši bao bana babo rena ba bego ba ithuta le bona Beibele ba be ba sa dire tšwelopele ka gobane ba be ba se na Dibeibele. Ba be ba se na tšhelete ya go reka Beibele yeo e bego e rekišwa ke kereke ya lefelong leo. Le gona gantši ba be ba sa kwešiše ditemana tše itšego, e lego seo se bego se ba palediša go dira tšwelopele.” Ge ba be ba hwetša Phetolelo ya Lefase le Lefsa ka segagabo bona, lapa le lengwe la Rwanda leo le nago le bafsa ba bane le ile la re: “Re tloga re leboga Jehofa le mohlanka yo a botegago le wa temogo ka ge ba re neile Beibele ye. Re a diila e bile ga re na tšhelete ya go rekela ditho ka moka tša lapa Dibeibele. Eupša gona bjale yo mongwe le yo mongwe wa rena o na le Beibele ya gagwe. E le go bontšha gore re leboga Jehofa, re bala Beibele letšatši le lengwe le lengwe re le lapa.”
16, 17. (a) Jehofa o nyaka’ng go batho ba gagwe? (b) Ke’ng se re swanetšego go se dira?
16 Kgatišo e kaonefaditšwego ya Phetolelo ya Lefase le Lefsa e tla hwetšagala ka maleme a oketšegilego nakong e tlago. Sathane o leka go šitiša modiro wo, eupša re a tseba gore Jehofa o nyaka gore batho ba gagwe ka moka ba theetše ge a dutše a bolela le bona ka leleme le le kwagalago le leo le kwešišegago. (Bala Jesaya 30:21.) Kgauswinyane, “lefase le tla tlala tsebo ya Jehofa go etša ge meetse a khurumeditše lewatle.”—Jesaya 11:9.
17 Eka re ka diriša mpho e nngwe le nngwe yeo e tšwago go Jehofa, go akaretša le phetolelo ye yeo e godišago leina la gagwe. Mo dumelele go bolela le wena letšatši le letšatši ka Lentšu la gagwe. O kgona go theetša dithapelo tša rena ka moka ka kelohloko. Go boledišana le yena ka tsela ye go tla re thuša go tseba Jehofa le go feta, gomme ra mo rata kudu.—Johane 17:3.
^ par. 2 Bona Lemetletšo A1 ka go kgatišo e kaonefaditšwego ya Phetolelo ya Lefase le Lefsa ya Seisemane le sehlogo se se rego, “O ka Kgetha Bjang Phetolelo e Botse ya Beibele?” ka go Morokami wa May 1, 2008.
^ par. 6 Mangwalo a go Phuthwa a Lewatleng le le Hwilego a na le nywaga e fetago e 1 000 a le gona go feta dingwalwa tša Seheberu tša Bamasorete.
^ par. 7 Dipuku tše dingwe tša ditšhupetšo di nea tlhaloso ye, eupša ditsebi tše dingwe ga di dumelelane le yona.
^ par. 7 Bona New World Translation of the Holy Scriptures—With References, Lemetletšo 1A, “The Divine Name in the Hebrew Scriptures,” go letlakala 1561.


c: text/html

text:
Nywaga e 100 ya Pušo ya Mmušo
—E go Kgoma Bjang?
“Mediro ya gago ke e megolo le e makatšago, wena Jehofa Modimo, . . . Kgoši ya bosafelego.”—KUT. 15:3.
1, 2. Mmušo wa Modimo o tla dira’ng, gona ke ka baka la’ng re ka kgodišega gore Mmušo woo o tla tla?
E BE e le ka seruthwane sa 31 C.E. thabeng ya kgauswi le Kaperenaume ge Jesu Kriste a be a ruta balatedi ba gagwe go rapela ka gore: “Mmušo wa gago a o tle.” (Mat. 6:10) Ba bantši lehono ba ipotšiša ge e ba Mmušo woo o tla tsoga o tlile. Lega go le bjalo, re kgodišegile gore dithapelo tša rena tše di tšwago pelong tša gore Mmušo wa Modimo o tle di tla arabja.
2 Jehofa o tla diriša Mmušo woo go kopanya lapa la gagwe la legodimong le la lefaseng. Morero woo wa Modimo o tla phethagala. (Jes. 55:10, 11) Ge e le gabotse, ge re bolela ka se sebaka, Jehofa e šetše e le Kgoši! Ditiragalo tše di kgahlišago tša nywageng e 100 e fetilego di hlatsela seo. Modimo o direla balata ba gagwe ba dimilione mediro e megolo le e makatšago. (Sak. 14:9; Kut. 15:3) Eupša go ba ga Jehofa Kgoši ga go swane le go tla ga Mmušo wa Modimo woo Jesu a re rutilego go o rapelela. Go fapana bjang, gona seo se re kgoma bjang?
KGOŠI YEO JEHOFA A E KGETHILEGO E GATA MOGATO
3. (a) Jesu o kgethilwe neng gore e be Kgoši, gona kae? (b) O ka hlalosetša motho yo mongwe bjang gore Mmušo o hlomilwe ka 1914? (Bona mongwalo wa ka tlase.)
3 Mo e ka bago nywaga e 20 pele ga 1900, seetša se ile sa thoma go hlaba boporofeteng bjo bo nago le nywaga e 2 500 bjoo bo begilwego ke Daniele, bjo bo rego: “Mehleng ya dikgoši tšeo Modimo wa legodimo o tla hloma mmušo wo o ka se kego wa fedišwa.” (Dan. 2:44) Barutwana ba Beibele ba feditše nywaga e mentši ba bolela gore ngwaga wa 1914 e tla ba ngwaga o bohlokwa kudu. Ka nako yeo batho ba bantši ba be ba na le kholofelo ka bokamoso, go etša ge mongwadi yo mongwe a itše: “Lefase la pele ga 1914 le be le tletše ka kholofelo le kholofetšo.” Lega go le bjalo, ge Ntwa ya Pele ya Lefase e phulega ka morago wona ngwageng woo, boporofeta bja Beibele bo ile bja phethagala. Ditlala tšeo di ilego tša latela, ditšhišinyego tša lefase le mauba a malwetši gotee le go phethagala ga diporofeto tše dingwe tša Beibele di ile tša hlatsela tlwaa gore Jesu Kriste o thomile go buša legodimong e le Kgoši ya Mmušo wa Modimo ka 1914. * Ka go bea Morwa wa gagwe sedulong sa bogoši e le Kgoši Mesia, ruri Jehofa e bile Kgoši ka kgopolo e mpsha!
4. Ke’ng seo Kgoši yeo e bego e sa tšwa go bewa e ilego ya se dira ntle le go senya nako, gona ka morago ga moo e ile ya thoma go dira’ng?
4 Selo sa pele seo Kgoši ya Modimo yeo e bego e sa tšwa go bewa e ilego ya se dira e bile go lwa le Lenaba le legolo la Tatago yona e lego Sathane. Jesu le barongwa ba gagwe ba ile ba raka Diabolo le batemona ba gagwe legodimong. Se se ile sa tliša lethabo le legolo legodimong eupša sa tliša masetlapelo ao a sa kago a bonwa mo lefaseng. (Bala Kutollo 12:7-9, 12.) Ka morago ga moo, Kgoši ye e ile ya thoma go hlwekiša balata ba yona ba mo lefaseng, ya ba ruta le go ba rulaganyetša go dira thato ya Modimo. Anke re ahlaahleng kamoo go arabela ga bona gabotse dilong tše tše tharo go re beelago mohlala o mobotse lehono.
KGOŠI MESIA O HLWEKIŠA BALATA BA GAGWE BA BOTEGAGO
5. Ke go hlwekišwa gofe mo go diragetšego magareng ga 1914 le mathomong a 1919?
5 Ka morago ga gore Kgoši ye ya legodimong e lego Jesu a rake Sathane le batemona ba gagwe legodimong, Jehofa o ile a mo laela gore a yo hlahloba le go hlwekiša boemo bja moya bja balatedi ba gagwe ba lefaseng. Moporofeta Maleaki o hlalositše se e le go hlwekišwa moyeng. (Mal. 3:1-3) Histori e bontšha gore se se diragetše magareng ga 1914 le mathomong a 1919. * E le gore re be karolo ya lapa la Jehofa la legohleng, re swanetše go hlweka goba re be ba bakgethwa. (1 Pet. 1:15, 16) Ga se ra swanela go šilafatšwa ke bodumedi bja maaka goba dipolotiki tša lefase le.
6. Re hwetša dijo tša moya bjang, gona ke ka baka la’ng di le bohlokwa?
6 Ke moka Jesu o ile a diriša matla a gagwe e le Kgoši go kgetha “mohlanka yo a botegago le wa temogo.” Ka mehla mohlanka yo o be a tla nea bohle bao ba bopago “mohlape o tee” wo o hlokometšwego ke Jesu dijo tša moya tše di nago le phepo. (Mat. 24:45-47; Joh. 10:16) Ga e sa le go tloga ka 1919, sehlopha se senyenyane sa bana babo rena ba ba tloditšwego se be se dutše se phetha ka potego boikarabelo bjo bjo bogolo bja go fepa “ba ntlo.” Motlalo wa dijo tša moya tšeo di abjago ka mokero wo di a re fepa e le gore tumelo ya rena e gole. Di re matlafaletša go dula re hlwekile moyeng, boitshwarong, monaganong le mmeleng. Le gona dijo tše tša moya di a re ruta le go re thuša go tšea karolo ka botlalo modirong o bohlokwahlokwa wo o dirwago mo lefaseng lehono. Na o iphepa ka mehla ka dijo tše?
KGOŠI E RUTA BALATA BA YONA GO DIRA BOBOLEDI LEFASENG KA BOPHARA
7. Ke modiro ofe wa bohlokwa woo Jesu a ilego a o thoma ge a be a le mo lefaseng, gona o tla tšwela pele go fihla neng?
7 Ge Jesu a be a thoma bodiredi bja gagwe mo lefaseng o itše: “Le metseng e mengwe ke swanetše go bolela ditaba tše dibotse tša Mmušo wa Modimo, gobane ke sona se ke se rometšwego.” (Luka 4:43) Ka nywaga e meraro le seripa, Jesu o ile a etiša pele modiro wo bophelong bja gagwe. O ile a laela barutiwa ba gagwe gore: “Ge le dutše le sepela, le bolele le re: ‘Mmušo wa magodimo o batametše.’” (Mat. 10:7) Ka morago ga tsogo ya gagwe, Jesu o ile a bolela e sa le pele gore balatedi ba gagwe ba be ba tla phatlalatša molaetša wo “go fihla karolong ya kgole ya lefase.” (Dit. 1:8) O ile a ba holofetša gore yena ka noši o be a tla ba le bona modirong wo wa bohlokwa go fihla le lehono.—Mat. 28:19, 20.
8. Kgoši e ile ya tutueletša balata ba yona ba lefaseng bjang gore ba dire boboledi?
8 Ka 1919, ‘ditaba tše dibotse tša Mmušo’ di ile tša ba le tlhaloso e nngwe e mpsha. (Mat. 24:14) Ka nako yeo, Kgoši e be e buša legodimong gomme e kgobokeditše sehlopha se senyenyane sa balata ba lefaseng bao ba hlwekilego. Sehlopha seo se ile sa latela ka mafolofolo taelo ya Jesu e rego: Bolelang lefaseng ka bophara ditaba tše dibotse tša Mmušo wa Modimo wo o hlomilwego! (Dit. 10:42) Ka mohlala, bagoeledi ba Mmušo ba e ka bago ba 20 000 ba ile ba tla kopanong ya ditšhabatšhaba kua Cedar Point, Ohio, U.S.A., ka September 1922. Akanya ka lethabo leo ba bilego le lona ge Ngwanabo rena Rutherford a be a nea polelo yeo e bego e na le sehlogo se se rego, “Mmušo” gomme a goeletša ka gore: “Bonang, Kgoši e a buša! Lena le batseta ba yona. Ka gona tsebatšang, tsebatšang, tsebatšang Kgoši le mmušo wa yona.” Baeng ba dikete tše pedi ba ile ba arabela mantšung ao ka go kgatha tema “Letšatšing la Tirelo” le le kgethegilego ka go dira boboledi magaeng ao a bego a le bokgole bja dikhilomithara tše 72 go tloga lefelong la kopano. Ngwanabo rena yo mongwe o ile a bolela ka mafolofolo gore: “Nka se tsoge ke lebetše kgoeletšo ya gore re tsebatše Mmušo le phišego yeo mašabašaba ao a bego a le moo a ilego a ba le yona! O be a se nnoši.
9, 10. (a) Ke dithulaganyo dife tše di dirilwego go tlwaetša bagoeledi ba Mmušo? (b) Wena tlwaetšo ye o go hotše bjang?
9 Ka 1922, go be go na le bagoeledi ba Mmušo ba ka godimo ga 17 000 bao ba bego ba dira boboledi dinageng tše 58 lefaseng ka bophara. Lega go le bjalo, ba be ba hloka tlwaetšo. Lekgolong la pele la nywaga, Kgoši ya Nakong e Tlago e ile ya nea barutiwa ba yona ditaelo tše di kwagalago tša seo ba bego ba swanetše go se bolela, moo ba bego ba swanetše go ya le kamoo ba bego ba swanetše go bolela ka gona. (Mat. 10:5-7; Luka 9:1-6; 10:1-11) E le go latela mohlala wo, le lehono Jesu o kgonthišetša gore bohle bao ba kgathago tema modirong wa go bolela ka Mmušo ba newa ditaelo le didirišwa tšeo ba di hlokago gore ba dire modiro wo ka katlego. (2 Tim. 3:17) Jesu o tlwaeletša balata ba gagwe bodiredi a diriša phuthego ya Bokriste. Tsela e nngwe yeo a dirago se ka yona ke ka Sekolo sa Bodiredi sa Pušo ya Modimo, seo se swarwago diphuthegong ka moka tša ka godimo ga tše 111 000 lefaseng ka bophara. Ka go diriša sekolo se ka botlalo, ga bjale bagoeledi ba fetago dimilione tše šupago ba hlametšwe go dira boboledi le go ruta ka tsela yeo e kgomago dipelo tša “batho ba mehuta ka moka.”—Bala 1 Bakorinthe 9:20-23.
10 Go tlaleletša Sekolong sa Bodiredi sa Pušo ya Modimo, go hlomilwe dikolo tše dingwe tša Beibele bakeng sa go tlwaetša bagolo ba phuthego, babulamadibogo, bana babo rena bao ba sego lenyalong, banyalani ba Bakriste, ditho tša Komiti ya Lekala le basadi ba tšona, balebeledi ba basepedi le basadi ba bona le baromiwa. * Barutwana ba klaseng e nngwe ya Sekolo sa Beibele sa Banyalani ba Bakriste ba boletše kamoo ba lebogago sekolo se ka gona ka gore: “Tlwaetšo e kgethegilego yeo re e hweditšego e dirile gore re rate Jehofa le go feta e bile e re hlamile gakaone go thuša ba bangwe.”
11. Bagoeledi ba Mmušo ba kgona bjang go kgotlelela go sa šetšwe kganetšo?
11 Lenaba la rena Sathane o tomoletše mahlo maiteko a magolo ao re a dirago modirong wa go bolela ka Mmušo le wa go ruta. O diriša mekgwa e bonagalago le e sa bonagalego go hlasela molaetša wa Mmušo le bagoeledi ba ona e le gore modiro wo o kgaotše. Eupša lenaba le le ka se tsoge le atlegile. Jehofa o beile Morwa wa gagwe “ka godimodimo ga mmušo o mongwe le o mongwe, bolaodi, matla [le] borena.” (Baef. 1:20-22) Ka ge e le Kgoši, Jesu o diriša matla a gagwe a taolo go šireletša le go hlahla barutiwa ba gagwe go kgonthišetša gore thato ya Tatagwe e a direga. * Ditaba tše dibotse di a bolelwa gomme batho ba dimilione ba dipelo tše dibotse ba rutwa ditsela tša Jehofa. A tokelo e kgolo gakaakaang ya gore le rena re kgathe tema modirong wo o bohlokwa!
KGOŠI E RULAGANYA BALATA BA YONA GO DIRA MODIRO O MOGOLO
12. Hlalosa tše dingwe tša diphetogo tše di dirilwego ka mokgatlong ga e sa le Mmušo o theilwe.
12 Ga e sa le Mmušo o thewa ka 1914, Kgoši e dirile diphetogo tseleng yeo bahlanka ba Modimo ba bego ba rulaganyeditšwe go dira thato ya Tatago yona. (Bala Jesaya 60:17.) Ka 1919, phuthegong e nngwe le e nngwe go ile gwa kgethwa molaodi wa tirelo gore a etelele pele modirong wa boboledi. Ka 1927 go ile gwa rulaganywa modiro wa ka mehla wa ntlo le ntlo ka Disontaga. Bathekgi ba Mmušo ba ile ba tutueletšega go fišega kudu modirong wo ka 1931 ge ba be ba amogela leina la Mangwalo la Dihlatse tša Jehofa. (Jes. 43:10-12) Ka 1938, go kgethwa ka go boutelwa ga banna bao ba nago le boikarabelo ka diphuthegong go ile gwa tšeelwa legato ke go kgethwa go ya ka pušo ya Modimo. Ka 1972, phuthego e ile ya okamelwa ke sehlopha sa bagolo go e na le go okamelwa ke molebeledi o tee wa phuthego. Banna ka moka bao ba swanelegago ba ile ba kgothaletšwa gore ba katanele go ‘diša mohlape wa Modimo woo ba o hlokometšego.’ (1 Pet. 5:2) Ka 1976, Sehlopha se Bušago se ile sa rulaganywa ka dikomiti tše tshelelago gore di okamele modiro wa Mmušo lefaseng ka bophara. Ga e sa le go tloga ka nako yeo, Kgoši yeo Jehofa a e kgethilego e ile ya rulaganya balata ba Mmušo ka tsela ya pušo ya Modimo, goba ka tsela ya Modimo ya go buša.
13. Dilo tšeo pušo ya Mmušo e di fihleletšego nywageng ye e 100 di kgomile bophelo bja gago bjang?
13 Nagana ka seo Kgoši Mesia a se fihleletšego nywageng ya mathomo e 100 ya pušo ya gagwe. O hlwekišitše batho bao ba bitšwago ka leina la Jehofa. O okametše modiro wa go bolela ditaba tše dibotse tša Mmušo dinageng tše 239 e bile o rutile batho ba dimilione ditsela tša Jehofa. O kopantše balata ba botegago ba ka godimo ga dimilione tše šupago, bao yo mongwe le yo mongwe wa bona a ithaopago ka go rata go dira thato ya Tatagwe. (Ps. 110:3) Ruri dilo tšeo Jehofa a di fihleletšego ka Mmušo wa Mesia ke tše kgolo le tšeo di makatšago! Go sa na le ditiragalo tše dingwe tše di kgahlišago le go feta tšeo di sa letšego ka pele!
DITŠHEGOFATŠO TŠA NAKONG E TLAGO TŠA MMUŠO WA MESIA
14. (a) Ke’ng seo re kgopelago Modimo gore a se dire ge re rapela ka gore: “Mmušo wa gago a o tle”? (b) Temana ya rena ya ngwaga ya 2014 e re’ng, gona ke ka baka la’ng e swanetše?
14 Le ge Jehofa a beile Morwa wa gagwe Jesu Kriste sedulong sa bogoši e le Kgoši Mesia ka 1914, seo e be e se karabo e feletšego ya thapelo ya rena yeo e rego: “Mmušo wa gago a o tle.” (Mat. 6:10) Beibele e boletše e sa le pele gore Jesu o be a tla ‘ya a fenye gare ga manaba a gagwe.’ (Ps. 110:2) Mebušo ya batho yeo e laolwago ke Sathane e sa dutše e lwantšha Mmušo woo. Ge re rapela gore Mmušo wa Modimo o tle, re kgopela Modimo gore Kgoši Mesia le babušigotee le yena ba tle ba fediše mebušo ya batho le baganetši ba Mmušo woo. Mogato woo o tla phethagatša Daniele 2:44 yeo e rego Mmušo wa Modimo “o tla pšhatlaganya mebušo ye ka moka wa e fediša.” O tla fediša mebušo ya dipolotiki yeo e lego manaba a Mmušo woo. (Kut. 6:1, 2; 13:1-18; 19:11-21) Nako ya gore se se direge e kgauswi kudu. Ruri ke mo go swanetšego gore temana ya rena ya ngwaga ya 2014, e lego ngwaga wa bo-100 Mmušo wa Modimo o theilwe legodimong, e be Mateo 6:10 yeo e rego: “Mmušo wa gago a o tle”!
Temana ya rena ya ngwaga ya 2014 e re: “Mmušo wa Gago a o tle.”—Mateo 6:10
15, 16. (a) Ke ditiragalo dife tše di kgahlišago tšeo di tlago go direga nakong ya Pušo ya Nywaga e Sekete? (b) Ke selo sefe sa mafelelo seo Jesu a tlago go se dira e le Kgoši Mesia, gona seo se tla ra go re’ng ka morero wa Jehofa bakeng sa dibopiwa tša gagwe ka moka?
15 Ka morago ga gore Kgoši Mesia a fediše manaba a Modimo, o tla lahlela Sathane le batemona ba gagwe sekoting gomme a ba tswalelela moo ka nywaga e sekete. (Kut. 20:1-3) Ge tutuetšo yeo e kgopo e se gona, Mmušo o tla diriša mehola ya sehlabelo sa Jesu sa topollo le go fediša ditlamorago tša sebe sa Adama. Kgoši ye e tla tsoša batho ba dimilionemilione bao ba robetšego mabitleng gomme ya rulaganya modiro o mogolo wa gore ba rutwe ka Jehofa. (Kut. 20:12, 13) Lefase ka moka le tla fetoga paradeise go swana le serapa sa Edene. Batho ka moka bao ba botegago ba tla phethagala.
16 Ge Pušo ya Kriste ya Nywaga e Sekete e fedile, Mmušo wa Mesia o tla ba o phethile morero wa wona. Ke moka Jesu o tla bušetša Mmušo go Tatagwe. (Bala 1 Bakorinthe 15:24-28.) Go ka se sa nyakega mmaditsela gare ga Jehofa le bana ba gagwe ba lefaseng. Barwa ba Modimo ka moka ba legodimong le bana ba gagwe ba mo lefaseng e tla ba selo setee le Tatago bona wa legodimong e le karolo ya lapa la gagwe la legohleng.
17. O ikemišeditše go dira’ng mabapi le Mmušo?
17 Ditiragalo tše di kgahlišago tšeo di diragetšego nywageng e 100 ya pušo ya Mmušo di re kgonthišetša gore Jehofa o laola dilo le gore morero wa gagwe ka lefase o tla phethagala. Anke re tšweleng pele re le balata ba gagwe ba botegago gomme re tsebatše Kgoši le Mmušo wa yona. Le gona a re direng bjalo re tloga re kgodišegile gore kgauswinyane Jehofa o tla araba thapelo ya rena e tšwago pelong, yeo e rego: “Mmušo wa gago a o tle”!
^ ser. 5 Bona tokollo ya Morokami wa July 15, 2013, matlakala 22-23, serapa 12.
^ ser. 10 Bona sehlogo se se rego, “Dikolo tša Pušo ya Modimo—Bohlatse bja Gore Jehofa o a re Rata” ka go tokollo ya Morokami wa September 15, 2012, matlakala 13-17.
^ ser. 11 Bakeng sa mehlala ya diphenyo tša semolao tšeo re bilego le tšona dinageng tše di fapafapanego, bona tokollo ya Morokami wa December 1, 1998, matlakala 19-22.

robotstxt: allowed

filter: keep


text:
PHIHLELO
“Ke Ile ka Bona, Eupša ka se Kwešiše”
Ke be ke ena le nywaga e mebedi ka 1975 ge mma a thoma go belaela gore go be go na le seo se sa tlwaelegago ka nna. Ge mma a be a nkukile, mogwera wa gagwe o ile a wiša selo se boima, gomme sa dira lešata le legolo. Mma o ile a lemoga gore ga se ka ka ka tširoga le ganyenyane. Ge ke ena le nywaga e meraro, ke be ke sa dutše ke sa kgone go bolela. Ke moka lapa lešo le ile la botšwa ditaba tše di sa kgahlišego—ditsebi di ile tša kgonthišetša taba ya gore ke be ke le sefoa ka mo go feletšego!
Batswadi ba ka ba ile ba hlalana ge ke be ke sa le lesea, gomme mma o ile a gapeletšega go godiša nna le bomogolo’ake—barwarre ba babedi le kgaetšedi—a nnoši. Ka nako yeo, bana ba difoa ba Fora ba be ba sa rutwe ka tsela yeo ba rutwago ka yona lehono, gomme mekgwa yeo e bego e dirišwa ka dinako tše dingwe e be e baka tlaišo e kgolo. Lega go le bjalo, go tloga bjaneng ke be ke dutše ke holega ka tsela yeo difoa tše dintši di sa holegego ka yona. E re ke hlalose.
Go tšere nako e itšego barutiši ba bantši ba dumela gore bana bao e lego difoa ba swanetše go rutwa go bolela le go kgona go bona gore motho o re’ng ka go lebelela molomo wa gagwe. Ge e le gabotse, Fora, moo ke goletšego gona, go bolela ka diatla go be go thibetšwe ka mo go feletšego dikolong. Bana ba bangwe bao e bego e le difoa ba be ba bile ba tlengwa diatla ka morago nakong ya dithuto.
Nywageng e sego kae ya pele ya bophelo bja ka, ke be ke fetša diiri tše dintši bekeng e nngwe le e nngwe ke ena le setsebi sa tša polelo. Ke be ke swarwa mohlagareng goba hlogong gomme ke gapeletšwa gore ke dule ke ntšha medumo yeo ke bego ke sa kgone go e kwa. Ke be ke sa kgone go boledišana le bana ba bangwe. Yeo e bile nywaga yeo ke ilego ka tlaišega ka yona.
Ka morago, ge ke be ke ena le nywaga e tshela, ke ile ka romelwa sekolong sa bana ba difoa seo se nago le bodulabarutwana. E be e le la mathomo ke kopana le bana ba bangwe bao e lego difoa. Mo le gona polelo ya diatla e be e thibetšwe. Ge re be re ka dira ditšhupetšo ka klaseng, re be re ipea kotsing ya go bethwa malokololong a menwana goba go gogwa ka moriri. Lega go le bjalo, re be re bolela ka diatla ka sephiring, re diriša mekgwa yeo re itlhametšego yona. Ke ile ka feleletša ke kgona go boledišana le bana ba bangwe. Ke kamoo go ilego gwa thoma nywaga e mene ya go thaba ga ka.
Lega go le bjalo, ge ke be ke ena le nywaga e lesome, ke ile ka hudušetšwa sekolong sa tlase sa bana bao ba kgonago go bolela. Ke be ke nyamile o šoro! Ke be ke nagana gore bana ba bangwe ka moka ba difoa ba hwile gomme go šetše nna ke nnoši lefaseng. Ba lapa lešo ka go latela keletšo ya dingaka, tšeo di bego di boifa gore nka lahlegelwa ke go holwa ke kalafo ya tša polelo, ba be ba se ba ithuta polelo ya diatla gomme ke be ke sa dumelelwa go gwerana le bana ba bangwe ba difoa. Ke sa dutše ke gopola ge ke be ke ile go setsebi sa tša go kwa. Se be se beile puku ya polelo ya diatla tesekeng ya sona. Ge ke be ke bona diswantšho letlakaleng la ka ntle, ke ile ka e šupa gomme ka re, “Ke nyaka puku yeo!” Ngaka e ile ya uta puku yeo kapejana. *
KE ILE KA THOMA GO ITHUTA DITHEREŠO TŠA BEIBELE
Mma o ile a leka go godiša rena bana ka melao ya motheo ya Bokriste. O be a eya le rena dibokeng tša Phuthego ya Mérignac ya Dihlatse tša Jehofa, kgauswi le Bordeaux. Ge ke be ke sa le ngwana, ke be ke kwešiša dilo tše sego kae kudu dibokeng. Lega go le bjalo, ditho tša phuthego di be di šiedišana ka go dula kgauswi le nna go nngwalela dintlha ka seo se bego se bolelwa. Ke ile ka kgongwa ke lerato la tšona le go tshwenyega ka nna. Ge ke le gae, mma o be a ithuta Beibele le nna, eupša ke be ke sa kwešiše ka mo go feletšego seo a bego a nthuta sona. Ke be ke ikwa ka tsela e itšego ke swana le moporofeta Daniele yoo, ka morago ga gore a amogele porofeto yeo e tšwago go morongwa, a itšego: Ke ile “ka kwa eupša ka se kwešiše.” (Daniele 12:8) Go nna, e be e le taba ya gore “Ke ile ka bona, eupša ka se kwešiše.”
Lega go le bjalo, ke ile ka ithuta ditherešo tša motheo tša Beibele ganyenyane-ganyenyane. Ke be ke tšeela godimo dilo tšeo ke bego ke di kwešiša gabotse gomme ke leka go di diriša bophelong bja ka. Gape ke ile ka ithuta ka go bogela boitshwaro bja ba bangwe. Ka mohlala, Beibele e re botša gore re se ke ra fela pelo. (Jakobo 5:7, 8) Ke be ke tloga ke sa kwešiše gore go se fele pelo go bolela eng. Lega go le bjalo, ka go bogela badumedigotee le nna ba bonagatša seka se, ke ile ka kgona go kwešiša gore go se fele pelo go bolela eng. Ruri phuthego ya Bokriste e nthušitše kudu.
GO NYAMA O ŠORO LE SELO SE SEBOTSE SEO SE SA LETELWAGO
Ka letšatši le lengwe, ge ke be ke sa le mahlalagading, ke ile ka bona bafsa ba bangwe ba difoa setarateng ba boledišana ka diatla. Ke ile ka thoma go gwerana le bona ka sephiring gomme ka thoma go ithuta Polelo ya Diatla ya Fora (French Sign Language [FSL]). Ke ile ka tšwela pele ke eya dibokeng tša Bokriste, moo Hlatse e nngwe ya mofsa, e lego Stéphane, e ilego ya nkgahlegela. O be a dira boiteko bjo bogolo bja go boledišana le nna, gomme ke ile ka ikwa ke mo rata kudu. Lega go le bjalo, ke be ke letetšwe ke go nyama o šoro. Stéphane o ile a golegelwa go gana ga gagwe go tsenela tša bohlabani. Ke ile ka nyama o šoro! Ka ge Stéphane a be a se gona, ke ile ka nyama kudu gomme ka thoma go ya dibokeng ka sewelo.
Ka morago ga dikgwedi tše 11, Stéphane o ile a lokollwa gomme a boa gae. Akanya kamoo ke ilego ka makala ka gona ge Stéphane a thoma go boledišana le nna ka polelo ya diatla. Ke be ke sa kgolwe seo mahlo a ka a bego a mpontšha sona! Go be go diregile’ng? Stéphane o be a ithutile FSL ge a be a le kgolegong. Ke ile ka bogela mosepelo wa diatla tša Stéphane le ponagalo ya sefahlego sa gagwe, gomme ka thaba kudu ge ke naganišiša ka sohle seo se se bego se tla se bolela go nna.
GO KWEŠIŠA THEREŠO YA BEIBELE MAFELELONG
Stéphane o ile a thoma go ithuta Beibele le nna. Go tloga ka nako yeo go ya pele ke ile ka thoma go kopanya dikarolwana tša therešo ya Beibele tšeo ke bego ke ithutile tšona. Ge ke be ke sa le ngwana, ke be ke rata go lebelela diswantšho tše dibotse dikgatišong tša rena tšeo di theilwego Beibeleng, ke bapiša baanegwa ba tšona le go hlahloba ditaba ka botlalo gore ke nweletše dikanegelo tšeo monaganong wa ka. Ke be ke tseba ka Aborahama, “peu” ya gagwe le “lešaba le legolo,” eupša ke ile ka thoma go kwešiša seo se bolelwago ke dikgopolo tšeo ge ke be ke bona di hlaloswa ka polelo ya diatla. (Genesi 22:15-18; Kutollo 7:9) Go be go le molaleng gore ke be ke hweditše polelo yeo ke e kwešišago, yeo e fihlelelago pelo ya ka.
Ka ge bjale ke be ke kgona go kwešiša seo se bolelwago dibokeng, pelo ya ka e ile ya kgomega gomme ka nyaka go ithuta ka mo go oketšegilego. Ka thušo ya Stéphane, kwešišo ya ka ya Beibele e ile ya dula e gola, gomme ka 1992, ka neela bophelo bja ka go Jehofa Modimo le go kolobetšwa. Lega go le bjalo, go sa šetšwe kgatelopele yeo ke bego ke šetše ke e dirile, ke be ke na le dihlong e bile ke le šedi gore ke gwerana le bomang ka baka la ge ke be ke se ka kgona go ithuta go boledišana le batho ba bangwe ge ke be ke sa le yo monyenyane.
GO LWANTŠHA GA KA DIHLONG
Mafelelong, sehlopha se senyenyane sa difoa tšeo ke bego ke kopanela le tšona se ile sa kopanywa le phuthego ya Pessac, e lego motse wa ka ntle ga toropo ya Bordeaux. Seo se ile sa nthuša kudu, gomme ka dula ke dira tšwelopele ya moya. Gaešita le ge ke be ke sa dutše ke katana le go se kgone ga ka gakaalo go boledišana le ba bangwe, bagwera ba ka bao ba kgonago go bolela ba be ba le šedi go kgonthišetša gore ke kwešiša dilo ka moka. Banyalani ba bangwe, Gilles le Elodie, ba be ba iteka ka matla go boledišana le nna. Ba be ba fela ba ntaletša gore ke yo ja goba go nwa kofi le bona ka morago ga diboka, ka go re’alo ra ba bagwera ba babotse. Go thabiša kudu go ba gare ga batho bao ba latelago ditsela tša Modimo tša go bontšha lerato!
Ke ile ka kopana le Vanessa yo a kgahlišago phuthegong yona yeo. Ke ile ka kgahlwa ke go kgomega ga gagwe ka ba bangwe le go ahlola dilo ka toka. O be a sa ke a lebelela bofoa bja ka e le tšhitišo, eupša go e na le moo, o bo lebelela e le tsela ya gore a ithute go boledišana le motho wa sefoa. O ile a nkgapa pelo gomme ra nyalana ka 2005. Gaešita le ge ke thatafalelwa ke go boledišana le ba bangwe gabotse, Vanessa o nthušitše go lwantšha ga ka dihlong le gore ke boledišane le ba bangwe ka bolokologi. Ke tloga ke leboga thekgo ya gagwe ge ke dutše ke phetha boikarabelo bja ka.
MPHO E NNGWE E TŠWAGO GO JEHOFA
Ngwageng woo re nyalanego ka wona, ofisi ya lekala ya Dihlatse tša Jehofa ya Fora yeo e lego Louviers e ile ya ntaletša gore ke tlo fetša kgwedi ke tlwaeletšwa mošomo wa bofetoledi. Nywageng ya morago bjale lekala le be le dutše le šoma ka thata kudu go tšweletša dikgatišo tše dintši tša DVD ka FSL. Eupša ka ge modiro o montši o be o sa letše ka pele, sehlopha sa bofetoledi se be se nyaka go tiišwa.
Nna le Vanessa re be re nagana gore go yo hlankela ga ka lekaleng e be e ele tokelo e kgolo kudu le mpho e tšwago go Jehofa Modimo, eupša ke nyaka go dumela gore re be re boifa. Go be go tla direga’ng ka sehlopha sa rena sa batho ba polelo ya diatla? Re be re tla dira’ng ka ntlo ya rena? Na Vanessa o be a tla hwetša mošomo tikologong yeo? Jehofa o ile a rarolla bothata bjo bongwe le bjo bongwe ka tsela e makatšago. Ke ile ka tloga ke ekwa lerato leo Jehofa a ratago rena le batho ba difoa ka lona.
GO THEKGWA KE BATHO BAO BA NAGO LE BOTEE
Ka ge ke ile ka šoma bofetoleding, ke kgona go kwešiša gakaone sohle seo se dirwago go thuša batho ba difoa go tseba Modimo. Ke thaba kudu go bona bašomigotee le rena ba leka go boledišana le nna! Ditšhupetšo tše mmalwa tšeo ba di dirišago gomme ba leka go di diriša di nkgoma pelo. Ga ke ikwe ke phaelwa ka thoko le gatee. Dipontšho tšeo ka moka tša lerato di bontšha botee bjo bo sa tlwaelegago gare ga batho ba Jehofa.—Psalme 133:1.
Ke leboga Jehofa gore ka phuthego ya Bokriste, o ile a kgonthišetša gore go dula go ena le motho yo a nthušago. E bile ke tšeela godimo tema e nyenyane yeo ke e kgathilego go thušeng difoagotee le nna go tseba Mmopi wa rena yo lerato le go batamela kgauswi le yena. Ke fagahletše letšatši leo ka lona ditšhitišo ka moka tša poledišano di tla bego di tlošitšwe gomme bohle ba bolela “leleme le le sekilego”—therešo ka Jehofa Modimo le merero ya gagwe—e le karolo ya lapa la batho le nago le botee.—Tsefanya 3:9.
^ ser. 9 Ka 1991, mmušo wa Fora o ile wa laela semmušo gore go dirišwe polelo ya diatla go ruta bana ba difoa.


text:
Lengwalo le le Tšwago go Sehlopha se Bušago
Bagoeledigotee le Rena ba Mmušo ba Rategago:
IPONE o le setho sa lapa la Bethele ya Brooklyn ka Labohlano, mesong ya October 2, 1914. O dutše moo o dulago gona ka mehla nakong ya dijo tša mesong, gomme wena le ditho tše dingwe tša lapa la Bethele le letetše gore Ngwanabo rena C. T. Russell a fihle. Gateetee mojako wa lefelo la bojelo o a bulega gomme Ngwanabo rena Russell o a tsena. Go etša ge a tlwaetše, o ema ganyenyane ke moka a dumediša lapa la Bethele a thabile ka gore, “Dumelang.” Eupša go e na le gore a dule fase, o opa magofsi ke moka a dira tsebišo ye e kgahlišago kudu: “Mabaka a Bantle a fedile; dikgoši tša bona di bile le sebaka sa tšona!” O thaba kudu moo o sa kgonego go itshwara, ka gobane ke kgale kudu o letile go kwa seo! Wena gotee le ditho tše dingwe tša lapa la Bethele le amogela ditaba tše ka go opa magofsi nako e telele le thabile.
Go šetše go fetile nywagasome e mentši ga e sa le Ngwanabo rena Russell a dirile tsebišo yeo e kgahlišago kudu. Ke’ng seo Mmušo wa Modimo o se fihleletšego ga e sa le go tloga ka nako yeo? O fihleletše dilo tše dintši kudu! Ka Mmušo wo, ganyenyane-ganyenyane Jehofa o be a dutše a hlwekiša batho ba gagwe le go ba tlwaetša—go tloga go ba dikete tše sego kae feela ka 1914 go ya go ba ka godimo ga dimilione tše šupago le seripa lehono. Tlwaetšo yeo e go hotše ka ditsela dife?
Lehono re fela re ekwa bana babo rena ba re, “Koloi ya Jehofa ya legodimong e a kitima!” gomme seo ke therešo. Lega go le bjalo, therešo ke gore ga e sa le go tloga ka 1914, koloi ye ya legodimong, yeo e swantšhetšago karolo e sa bonagalego ya mokgatlo wa Jehofa, e be e dutše e kitima ka lebelo le legolo, go etša ge o tla bona seo ge o dutše o bala puku ye ka kelohloko. E le gore ditaba tše dibotse di bolelwe lefaseng ka bophara, bagoeledi ba Mmušo ba dirišitše mekgwa e fapafapanego, go akaretša dikuranta, masolo a go phatlalatša molaetša wa Mmušo, difilimi, dikarata tša go nea bohlatse, dikeramafomo, radio gaešita le Inthanete.
Ka ge Jehofa a šegofatša modiro wo, ga bjale re tšweletša dikgatišo tša rena tše di kgahlišago tšeo di theilwego Beibeleng ka maleme a ka godimo ga a 670 e bile re di nea batho ka moka mahala. Baithaopi bao ba nago le moya wa boikgafo ba thuša ka go aga Diholo tša Mmušo, Diholo tša Kopano le makala dinageng tše di humilego le tšeo di diilago. Le gona ge go tšwelela dikotsi, bana babo rena le dikgaetšedi bao ba nago le lerato ba kitimela go yo thuša bao ba lego ditikologong tšeo, ba bontšha e le ka kgonthe gore go ka ‘ithekgwa ka bona mohlang wa tlalelo.’—Die. 17:17.
Ka dinako tše dingwe, baruti le baganetši ba bangwe ba dira gore “maanomabe ao [ba] a logago a be molaong,” eupša go matlafatša tumelo go bona kamoo maano a bona a thušitšego ‘go tšwetša pele ditaba tše dibotse.’—Ps. 94:20; Bafil. 1:12.
Ruri ke tokelo e kgolo go šoma le lena bahlankagotee le rena “ba ntlo.” Hle tsebang gore re le rata kudu ka moka ga lena. Re rapelela gore dikagare tša puku ye di le thuše go tšeela godimo bohwa bja lena bja moya go feta le ge e le neng pele.—Mat. 24:45.
Re le lakaletša tše dibotse,
Bana babo lena,
Sehlopha se Bušago sa Dihlatse tša Jehofa


text:
Mphiwafela ke lefeela
Ge o ntšha lekgolo la diponto go šala sono
Ka mokutwaneng gago poto
Ka mafuri moeta o ribegilwe
Dithoko le maše di timetšwa ka mare
Ge e le meetse a pšhile
Makgolo o kgotsa diphoofolo
Ka ge a be a nwešana natšo ka sedibeng setee
—ditlogolo/lwana di hlanotše direthe
Go thwe ‘makgolo ke moloi’
Makgolo ke motšofe
O tšofetše le go hlagala
Re bona ka dipounama go roromela
O sepela ka maoto a mararo
Mahlo a fedile bogale, ke kgale a bona dikoma
O bonetše bagale
Ba re go galefa, ba mo gaya ntakana ka legare
Diatla ke makgwakgwa le hlogo ya makgwalepa
Direthe go palega tše nkego wa lefase mmepe
Tshipi e feditšwe ke mohlwa
‘Sa gagwe ke go hwa’, ge e le rena re tla šala le bohwa
II
Makgolo o tšofetše
Maloba pele ga ge a tla ntshwara ka letsogo
O ile a hlwerenya le go phumola boreku ka seatla
Ya ba sa ka seatla se kgamathetše ka boreku bja motšoko wa dinko
Ka lentšu la go roromela, a re: o fihlile ngwana-ngwana-ngwanaka
A realo a nkotla ka tladimolongoana
Ke kwele ka tete ge e ntšidifatša lerama
Ruri ge nkabe meno a sa le gona legaong lagwe
Nkabe marinini a se a šitwa go ageletša
III
Mokgalammakapa!
—o ile ke noka binika kganthe o ra jiki
Lehulo le tletše legano
Mahlo a gotlogile le go hwebila
Mala a duma boka letlametlu
Ditšhika di thadile phaatla
Lehlotlo le mo hlapa diatla
Ruri maloko a kgophile methuhlwana le metsogwana
Jonnaa… o hwile makgolo wa rena khukhu!
Glossary:
The poem confronts rural challenges, water shortage, social behavior and how those affect our grannies down in the villages especially of the North.


text:
BAFSA BA A BOTŠIŠA
Ke Eng Seo ke Swanetšego go se Tseba ka go Gobošwa ka Thobalano?—Karolo 1: Megato ya go Itšhireletša
Go Gobošwa ka Thobalano ke Eng?
Le ge ditlhaloso tša molao di fapana go ya ka mafelo, ka kakaretšo “go gobošwa ka thobalano” go ka bolela go swarwa ka tsela yeo e sa nyakegego yeo e ka tsošago dikganyogo tša thobalano, yeo ka nako e nngwe e akaretšago go gapeletšwa. Se se ka akaretša dilo tše swanago le go tlaišwa ka thobalano ga bana le bafsa, go robala le wa leloko, go kata le go tlaišwa ka thobalano ke motho yo o mmotago—e ka ba ngaka, morutiši goba yo mongwe wa ditho tša baruti. Bahlaselwa ba bangwe bao ba tlaišwago ka mantšu goba go tlaišwa mmeleng, ba tšhošetšwa ka gore ba tla kwešwa bohloko ge ba ka bolela seo se diregilego.
Go ya ka nyakišišo e nngwe, ngwaga le ngwaga kua United States feela, batho ba ka godimo ga kotara ya milione ba bega ka go tlaišwa ga bona ka thobalano. Mo e ka bago seripa sa bona ba magareng ga mengwaga e 12 le e 18.
Seo o swanetšego go se tseba
Beibele e ganetša go tlaišwa ka thobalano. Beibele e bolela ka sehlopha seo se bego se tsošitše mpherefere seo se bego se nyaka go kata banna ba babedi bao ba bego ba etetše motse wa Sodoma mo e ka bago mengwaga e 4 000 e fetilego—tiragalo ye e ile ya dira gore Jehofa a fediše motse wo. (Genesi 19:4-13) Go oketša moo, Molao wo o bego o neilwe Moshe mengwaga e 3 500 e fetilego o be o thibela go robala le wa leloko go akaretša go tlaiša wa leloko ka thobalano.—Lefitiko 18:6.
Ditlaišo tše dintši di dirwa ke bao re ba tlwaetšego. Puku ya Talking Sex With Your Kids e bolela gore: “Mabakeng a mabedi go a mararo a go katwa, mohlaselwa o tsebana le motho yo a mo katilego. Ga se motho feela yo a iphetelago ka tsela.”
Go tlaišwa ka thobalano go diragalela banna le basadi. Kua United States, diperesente tše lesome tša bahlaselwa ke banna. Go ya ka mokgatlo wa Rape, Abuse & Incest National Network (RAINN), bahlaselwa ba banna “ba ka tšhoga gore tlaišo e bjalo e ka ba dira di-gay” goba “go ikwa eka ga se banna ba makgonthe.”
Go ata ga ditiragalo tša go tlaišwa ka thobalano ga go makatše. Beibele e boletše e sa le pele gore “mehleng ya bofelo” batho ba bantši e tla ba bao “ba se nago lerato la tlhago” gomme e tla ba “ba bogale” le ba “se nago boitshwaro.” (2 Timotheo 3:1-3) Mekgwa ye e bonagala bathong bao ba lekago go ikhola ka ba bangwe ka thobalano.
Go gobošwa ka thobalano ga se phošo ya mohlaselwa. Ga go na motho yo a swanelwago ke go tlaišwa ka thobalano. Motho yo a tlaišago ba bangwe ke yena a ikarabelago ditirong tša gagwe. Lega go le bjalo, o ka tšea kgato ya go fokotša dikgonagalo tša go tlaišwa ka thobalano.
Seo o ka se dirago
Dula o itokišitše. Tseba e sa le pele seo o ka se dirago ge e ba yo mongwe—le ge e ka ba motho yo o ratanago le yena goba wa leloko—a leka go go gapeletša go robala le yena. Mosetsana yo a bitšwago Erin o kgothaletša gore e le go itokišeletša mohuta o mongwe le o mongwe wa kgateletšo ya dithaka, o ka diragatša dikarolo tšeo o naganago gore e ka ba tšona tše kotsi gomme o lokišetše kamoo o ka lebeletšanago le tšona. Erin o oketša ka gore: “Se se ka bonala e le bošilo, eupša nakong ya kotsi, o ka kgona go loga leano la go tšwa boemong bjo.”
Beibele e re: “Dulang le phakgametše gore kamoo le sepelago ka gona ga se bjalo ka batho ba ba sa hlalefago eupša ke bjalo ka ba bohlale, . . . gobane mehla ke e mebe.”—Baefeso 5:15, 16.
Ipotšiše gore: ‘Nka dira eng ge motho yo mongwe a ka ntshwara ka tsela yeo ke sa e ratego?’
Eba le leano la go tloga boemong bjoo. RAINN e kgothaletša gore “eba le lentšu le itšego leo le tsebjago ke ba lapa leno goba bagwera gore ge o thoma go ikwa o se wa lokologa o ba leletše mogala go ba botša ka boemo bjo o lego go bjona ntle le gore motho yoo a lemoge. Bagwera ba gago goba ba lapa leno ba ka tla go go tšea goba ba dira leano la gore o tloge boemong bjo.” O ka efoga go tsena mathateng ka go se ipee maemong ao a ka go bakelago mathata di sa tloga fase.
Beibele e re: “Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.”—Diema 22:3.
Ipotšiše gore: ‘Ke leano lefe la go itšhireletša leo ke nago le lona?’
Bea mellwane—gomme o e kgomarele. Ka mohlala, ge eba o na le motho yo o ratanago le yena, le swanetše go ahlaahla tsela ye e lokilego le e sa lokago yeo le swanetšego go itshwara ka yona. Ge motho yo o ratanago le yena a nagana gore go bea mellwane ke bošilo feela, gona o ka nyaka motho yo mongwe—yo a tlago go hlompha tsela ya gago ya boitshwaro.
Beibele e re: “Lerato ... ga le dire tša go leša dihlong, ga le nyake tša go ikhola.”—1 Bakorinthe 13:4, 5.
Ipotšiše gore: ‘Ditekanyetšo tša ka tša boitshwaro ke dife? Ke boitshwaro bja mohuta mang bjo bo sa lokago?’
Ithute ka mo go oketšegilego
Ke Eng Seo ke Swanetšego go se Tseba ka go Gobošwa ka Thobalano?—Karolo 2: Go Hwetša Thušo
Bala ka go lebanya seo bao ba ba ilego ba tlaišwa ka thobalano ba se lemogilego.
Nka Dira’ng ge ke Gobošwa ka Thobalano?
Ithute seo go gobošwa ka thobalano e lego sona le seo o ka se dirago ge o gobošwa ka thobalano.
Seo Bafsa ba se Bolelago ka go Gobošwa ka Thobalano
Theetša seo bafsa ba bahlano ba se bolelago ka go gobošwa le gore o ka dira eng ge o gobošwa.


text:
MAHUMO AO A LEGO KA LENTŠUNG LA MODIMO | JESAYA 52-57
Kriste o Ile a Tlaišega ka Baka la Rena
“O ile a nyatšwa le go phengwa ke batho . . . Lega go le bjalo rena re mo tšere e le yo a otlilwego, a itiwa le go hlokofatšwa ke Modimo”
Jesu o be a sa ratwe ke batho le gona o ile a latofatšwa ka gore o nyatša Modimo. Ba bangwe ba be ba nagana gore Modimo o a mo otla, bjalo ka ge eka o mo otla ka bolwetši bjo šoro
“Jehofa yena o ratile gore a mo šilakanye, . . . gomme seo se kgahlago Jehofa se tla atlega ka seatla sa gagwe”
Ga go pelaelo gore Jehofa o ile a kwa bohloko kudu ge a bona Morwa wa gagwe a bolawa. Eupša o ile a thabišwa ke go bona kamoo Jesu a bego a botega ka gona. Lehu la Jesu le ile la araba taba ya Sathane ya mabapi le go botega ga bahlanka ba Modimo, e bile la tlišetša batho bao ba itsholago ditšhegofatšo. Ka go re’alo le ile la thuša go dira gore “thato ya Jehofa” e phethagale


text:
Atlanta e Amogela Dihlatse tša Jehofa ka Borutho
“Ke rolela ditho tša mokgatlo wa lena kefa ka kganyogo ya tšona le lerato la tšona la go hlankela mmušo wa Modimo. Maiteko a lena a go rata go thuša Dihlatsegotee le setšhaba ka meneelo a tloga a lebogwa le go tšeelwa godimo kudu.”
Mantšu a a boletšwe lengwalong leo le tšwago go Kasim Reed, e lego meyara wa toropo ya Atlanta, Georgia kua U.S.A. Lengwalong le, go be go amogelwa Dihlatse tša Jehofa dikopanong tše tharo tše dikgolo tšeo di bego di tla swarelwa moo.
Ka mo go swanago, Lekgotlatoropo la Atlanta le dirile tsebišo ya go amogela baeng bao ba tlago dikopanong tše. Lekgotla le le boletše gore: “Go na le Dihlatse tša Jehofa tše ka bago dimilione tše seswai lefaseng ka bophara, tšeo di tšwago . . . Malemeng le ditšong tše makgolokgolo, eupša . . . le kopane ka morero o swanago . . . [Le] nyaka go godiša Jehofa, e lego Modimo wa ka Beibeleng le Mmopi wa dilo tšohle.”
Dikopano tše tharo tše dikgolo di be di swaretšwe moo ka July le August 2014, tše pedi tša dikopano tše di be di swere lenaneo ka Seisemane e nngwe ka Sepanishi. Baeng ba be ba etšwa dinageng tše ka bago tše 28, gomme lenaneo la Seisemane le be le fetolelwa sammaletee ka Serussia le Sejapane e le go hola baeng bao ba bolelago maleme a. Batho bao ba bilego gona dikopanong tše tše tharo e bile ba 95 689.
Ka 2014, Dihlatse tša Jehofa di be di swere dikopano tše dikgolo tša ditšhabatšhaba tše 24 dinageng tše senyane, go akaretša le mafelo a 16 a fapanego kua United States.
Ithute ka mo go oketšegilego
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?


text:
INDONESIA
Kopano Yeo e sa Lebalegego
GO TLOGA ka August 15-18, 1963, bagoeledi ba makgolo ba nageng ye le baeng ba 122 bao ba tšwago dinageng tše dingwe ba ile ba kopana toropong ya Bandung, ka Bodikela bja Java. Ba be ba tlile kopanong ya sehlogo se rego: “Ditaba tše Dibotse tša ka mo go sa Felego,” e lego kopano ya mathomo ya ditšhabatšhaba yeo e kilego ya swarwa kua Indonesia.
E le gore ba lokišetše kopano yeo, bana babo rena ba ile ba swanelwa ke go fenya mapheko a mmalwa. Lefelo la go swarela kopano le ile la swanelwa ke go fetošwa gararo ka baka la ge setšhaba se be se keteka Letšatši la Tokologo. Go ya ga ditheko godimo go ile gwa dira gore balaodi ba hlatloše ditefo tša dinamelwa ka 400 lekgolong, gomme baeng ba bangwe ba ile ba swanelwa ke go diriša dinamelwa tše dingwe. Ngwanabo rena yo mongwe o ile a sepela matšatši a tshela gore a fihle kopanong. Baeng ba 70 bao ba tšwago Sulawesi ba ile ba sepela matšatši a mahlano ka dikepe tšeo di tletšego wa go falala go ya kopanong yeo.
Kopanong ye, batlakopanong ba Maindonesia ba be ba thabetše go kopana le bana babo bona ba Bakriste go tšwa dinageng tše dingwe, go akaretša le ditho tše pedi tša sehlopha se bušago, e lego Frederick Franz le Grant Suiter. Yo mongwe wa baeng bao o itše: “Bana babo rena mo ba bonagala ba thabile; ba dula ba sega le go myemyela.”
Batho ba ka godimo ga ba 750 ba ile ba ba gona kopanong yeo gomme gwa kolobetšwa ba 34. Ronald Jacka o itše: “Tiragalo ye ya bohlokwa e ile ya tutuetša batho ba bantši bao ba thabelago gore ba amogele therešo. E ile ya tutuetša bana babo rena ba lefelong leo gore ba tšwele pele ba hlankela Modimo ka mafolofolo.”
Ithute ka mo go oketšegilego
Ke ka Baka la Eng Dihlatse tša Jehofa di Eya Dikopanong tše Dikgolo?
Re ba le dikopano tše tharo ngwaga le ngwaga. O ka holwa bjang ke dikopano tše?


text:
TABA YA LETLAKALA LA KA NTLE: NA MODIMO O SEHLOGO?
Ke ka Baka la Eng Batho ba re Modimo o Sehlogo?
NA O bona potšišo e rego, “Na Modimo o sehlogo?” e makatša? Ba bangwe ba e bona e makatša, eupša batho ba bantši lehono ba ipotšiša ge e ba Modimo a le sehlogo—goba ba tšea gore o sehlogo. Ka baka la’ng?
Ba bangwe ba phologago dikotsi tša tlhago ba botšiša gore: “Ke ka baka la’ng Modimo a dumelela dilo tše di direga? Na ga a tshwenyege? Goba na o sehlogo?”
Ba bangwe ba tshwenyega ka tsela e swanago ge ba bala Beibele. Ba hwetša dipego tše bjalo ka ya mabapi le Noa le Meetsefula, gomme ba ipotšiša gore, ‘Go tla bjang gore Modimo a bolaye batho bao ka moka? Na o sehlogo?’
Na le wena o fela o ipotšiša dipotšišo tšeo ka dinako tše dingwe? Goba na o ikhwetša o palelwa ke go araba bao ba ipotšišago ge e ba Modimo e le yo sehlogo? Go sa šetšwe boemo bja gago, ela hloko potšišo e nngwe yeo e ka go thušago.
KE KA BAKA LA ENG RE HLOILE DITIRO TŠE SEHLOGO?
Ka boripana, re hloile ditiro tše sehlogo ka gobane re kgona go kgethologanya se se nepagetšego le se se fošagetšego. Se ke sona seo se dirago gore re fapane kudu le diphoofolo. Mmopi wa rena o re dirile “ka seswantšho sa gagwe.” (Genesi 1:27) Seo se ra gore’ng? O re file bokgoni bja go bonagatša dika tša gagwe le ditekanyetšo tša gagwe tša boitshwaro, bokgoni bja gagwe bja go kgethologanya se se nepagetšego le se se fošagetšego. Ela hloko se: Ge e ba Modimo a re file bokgoni bja go kgethologanya se se nepagetšego le se se fošagetšego gomme re hloile ditiro tše sehlogo, na seo ga se bontšhe gore Modimo le yena o di hloile?
Beibele e tiiša gore Modimo le yena o hloile ditiro tše sehlogo, ka gobane ka Beibeleng, Modimo o re kgonthišetša ka gore: “Ditsela tša ka di phagametše ditsela tša lena, gomme menagano ya ka e phagametše menagano ya lena.” (Jesaya 55:9) Ge e ba re ka ahlola Modimo ka gore o sehlogo, na re tla ba re sa ganetšane le seo Beibele e se bolelago—ge e le gabotse re re ditsela tša rena di phagametše tša gagwe? Ruri e tla ba gabohlale gore re hwetše mabaka a oketšegilego pele re ka nagana ka tsela yeo. Mohlomongwe re swanetše go botšiša gore ke ka baka la’ng ditiro tše dingwe tša gagwe di bonagala di le sehlogo, e sego ge e ba Modimo a le sehlogo. Seo se ka re thušago ke go ela hloko seo ge e le gabotse se bolelwago ke lentšu “sehlogo.”
Ge re bolela gore motho yo a itšego o sehlogo, re ahlola maikemišetšo a gagwe. Motho yo sehlogo ke yoo a thabelago go bona ba bangwe ba tlaišega goba yo a sa tshwenyegego ge ba gateletšegile. Ka baka leo, tate yo a layago morwa wa gagwe ka gobane a thabela go kweša morwa wa gagwe bohloko o sehlogo. Eupša tate yo a layago morwa wa gagwe bakeng sa go mo ruta goba go mo šireletša ke yo a lokilego. Go bonolo go se kwešiše maikemišetšo a motho, kudu ge e ba o kile wa latofatšwa ka phošo.
Anke re hlahlobeng a mabedi a mabaka ao ba bangwe ba naganago gore Modimo o sehlogo—dikotsi tša tlhago tšeo re di bonago lehono le dikahlolo tša Modimo tšeo re balago ka tšona ka Beibeleng. Na ruri ditherešo di bontšha gore Modimo o sehlogo?


text:
MOROKAMI OCTOBER 2012
Bomenetša—Bo Atile Gakaaka’ng?
Dibaki tša bomenetša ke dife? Lelokelelo le la dihlogo le bolela ka tšona e bile le bontšha le tharollo.
Bomenetša—Bo Atile Gakaaka’ng?
Ditlamorago tša bomenetša di ka bonwa le go kwewa lefaseng ka bophara, ka dinako tše dingwe di ka baka tshenyo.
Ke ka Baka la Eng Bomenetša bo Tšwela Pele?
Beibele e utolla ditutuetšo tše tharo tše mpe tše di bakago tlaišego le manyami tše dikgolo.
Na go a Kgonega go Botega Lefaseng Leo le Tletšego Bomenetša?
Kamoo batho ba babedi ba ithutilego mehola ya go botega le ya melao ya motheo ya boitshwaro.
Bomenetša bo tla Fela!
Go se go ye kae Modimo o tla gata mogato wa go fediša bomenetša mo lefaseng la rena. O tla dira bjang seo?
Matla a Lentšu la Modimo Lapeng la Mahindu
ke ka baka la’ng lapa la Mahindu le ile la hwetša khutšo le kholofelo ge le be le ithuta Beibele?
Na Modimo o Otla Batho Mollong wa Dihele?
Go na le mabaka a kwagalago a go dumela gore Modimo o na le tekatekano, gaešita le ge otla batho ba kgopo
Na o be o Tseba?
Na Bakriste ba ile ba tšhaba Judea pele ga ge Jerusalema e ka fedišwa ka 70 C.E.? “Barwa ba baporofeta” e be e le bomang?
Na o ka Phela ka mo go sa Felego?
Mothopo wa bophelo, Jehofa Modimo, a ka nea ba bangwe bophelo bjo bo sa felego e bile o holofeditše go dira bjalo.
“Motala wa Mabaka a Dula Fase”
Motala wa Mabaka ke mang gomme pono ya Daniele e bolela’ng?
“Mosadi wa Paale”
Ruthe wa Momoaba e be e le motho o šele wa modiidi Isiraele. Ke ka baka la’ng a ile ba bitšwa “mosadi wa paale”?
Na Lethabo le Ithekgile ka Lenyalo?
Na Bakriste ba sego lenyalong ba ka thaba? Beibele e nea pono e nepagetšego ka lenyalo, gotee le mohlala o phethagetšego wa go se be lenyalong.
Beibele e Fetoša Maphelo
Batho ba babedi ba tlogetše bjang mekgwa ya bona e mebe, go akaretša bjala le dihlaretagi, gomme ba thaba e le ka kgonthe?
Phema go Rata Maemo!
Morwa wa boraro wa Kgoši Dafida, e lego Abesalomo, o be a nyaka go tšea sedulo sa bogoši, eupša go rata maemo ga gagwe go bile le ditlamorago tše mpe kudu.


text:
Leeto Leo le sa Lebalegego
Ngwaga le ngwaga, batho ba diketekete ba etela le go bona meago ya ofisi ya lekala ya United States le ntlongkgolo ya lefase ka bophara ya Dihlatse tša Jehofa kua New York State. Mafelo a a bitšwa Bethele, e lego leina la Seheberu leo le bolelago “Ntlo ya Modimo.” Baeng ba tšwa kgole le kgauswi gore ba tle ba bone ge go tšweletšwa dipuku le dipukwana tšeo di theilwego Beibeleng, ba bone kamoo modiro wa rena o rulagantšwego ka gona gotee le go etela bagwera ba bona bao ba šomago moo. Morago bjale go be go na le moeng yo mongwe yoo a tlogago a ikemišeditše go tšea leeto leo.
Moeng yoo ke Marcellus, Hlatse ya Jehofa yeo e dulago Anchorage, Alaska, kua U.S.A., yo a kgonago feela go bolela mantšu a sego kae ka baka la go hwa lehlakore mengwaga e itšego e fetilego. O dula a le setulong sa digole e bile o nyaka go thušwa ka mešongwana ya letšatši le letšatši. Go sa šetšwe ditlhohlo tšeo a lebeletšanego le tšona, o be a tloga a kganyoga go etela Bethele. Morago bjale, o ile a bona toro ya gagwe e phethagala.
Corey, e lego mogwera wa Marcellus yo a ilego a mo thuša go rulaganya leeto le, o re: “Marcellus o be a sa hwe matwa. O be a fela a nteletša mogala a nyaka ke mmotše gore dithulaganyo di sepela bjang. Ka ge Marcellus a sa kgone go bolela eupša a kgona gore Ee le Aowa, ke ile ka swanela ke go mmotšiša dipotšišo tše mmalwa ge a be a nteletša mogala.” Poledišano ya bona e be e le ka mokgwa wo:
“Na o nyaka ke etla moo?”
“Aowa.”
“Na o nyaka gore ke founele ngaka?”
“Aowa.”
“Na se se mabapi le leeto la go ya Bethele?”
“Ee.”
“Ke moka ke tla swanelwa ke go hlalosa gore ditaba di sepela bjang mabapi le leeto leo. Ke be ke thabile kudu go bona a fihlelela pakane yeo.”
Marcellus o ile a fenya mapheko a mmalwa gore leeto la gagwe le atlege. Ka ge a be a sa hwetše tšhelete e ntši, o ile a e boloka ka mengwaga e mebedi gore a lefelele leeto le yago New York leo le tšeago dikhilomithara tše 5 400. Ka ge a be a golofetše, o ile a swanela go sepela le motho yo mongwe yo a bego a tla mo thuša. Mafelelong, o ile a nyaka tumelelo ya ngaka ya go tšea leeto leo, ka gona o e hweditše matšatši a sego kae pele ga ge sefofane seo a sepelago ka sona se ka rulaganywa gore se tloge.
Ge Marcellus a goroga kua New York, o ile a bontšhwa meago ya Brooklyn, Patterson le Wallkill. O bone metšhene e megolo ya go gatiša dipuku le Dibeibele gomme a ithuta go gontši kamoo modiro wa rena o rulagantšwego ka gona. O ile a ba a bona le pontšho e bitšwago “The Bible and the Divine Name” le ya “A People for Jehovah’s Name.” Ge a dutše a bogetše meago yeo o ile a dira bagwera ba bafsa ba bantši. Ruri e be e le leeto leo le sa lebalegego!
Batho ba bantši ba bolela gore leeto la go ya Bethele ga le hlalosege, o swanetše go iponela ka mahlo a gago. Eupša ge Marcellus a be a botšišwa ge e ba go be go nyakega gore a tšee leeto leo, tsela feela yeo a bego a ka araba ka yona, e be e le: “Ee. Ee. Ee!”
Leeto la go ya Bethele e ka ba leo le kgothatšago e le ruri go wena le ba lapa la gago, ka ge go be go le bjalo le ka Marcellus. Baeng ba a amogelwa diofising tša rena tša makala lefaseng ka bophara. Go re’ng o sa re etele?
Ithute ka mo go oketšegilego
Bethele ke Eng?
Bethele ke lefelo la moswananoši leo go lona go dirwago modiro wa bohlokwa kudu. Ithute ka bao ba šomago moo.
Go Dirwa Eng Ofising ya Lekala ya Dihlatse tša Jehofa?
Batho ka moka ba amogelegile go tlo boga diofisi tša rena tša makala. Re go kgothaletša go dira seo!


text:
THUTO 4
O Ile a Thabiša Tatagwe le Jehofa
Na o a mmona mosetsana yo a lego mo seswantšhong?— Ke morwedi wa monna yo a bitšwago Jefeta. Beibele ga e re botše leina la gagwe, eupša re a tseba gore o ile a thabiša tatagwe le Jehofa. Anke re ithute ka yena le ka tatagwe e lego Jefeta.
Jefeta e be e le monna wa go loka e bile o be a fetša nako e ntši a ruta morwedi wa gagwe ka Jehofa. Le gona e be e le senatla le moetapele wa kgonthe. Ka gona Baisiraele ba ile ba mo kgopela gore a ba etelele pele go yo lwa le manaba a bona.
Jefeta o ile a rapela Modimo gore a mo thuše go fenya. Jefeta o ile a holofetša Jehofa gore ge a ka fenya, o tla mo nea motho wa pele yo a tlago go tšwa ka ntlong ya gagwe go tlo mo gahlanetša. Motho yoo o be a tla šoma taberenakeleng ya Modimo le go dula moo bophelo bja gagwe ka moka. Taberenakele e be e le lefelo leo batho ba bego ba etla go lona go rapela Modimo mehleng yeo. Jefeta o ile a fenya ntwa! Ge a boa gae, na o a tseba gore ke mang yo a ilego a tšwa pele ka ntlong ya gagwe?—
Ee, go ile gwa tšwa morwedi wa Jefeta! E be e le yena ngwana a nnoši wa gagwe gomme gona bjale Jefeta o be tla swanelwa ke go mo iša taberenakeleng. Se se ile sa kweša Jefeta bohloko kudu. Eupša gopola gore o be a holofeditše Modimo selo se itšego. Gateetee morwedi wa gagwe o ile a re: ‘Tate, o holofeditše Jehofa, bjale o swanetše go dira seo o mo holofeditšego sona.’
Morwedi wa Jefeta le yena o be a kwele bohloko. Kua taberenakeleng, o be a ka se nyalwe goba go ba le bana. Eupša o be a nyaka go phetha kholofetšo ya tatagwe le go thabiša Jehofa. Seo se be se le bohlokwa kudu go yena go feta go nyalwa goba go ba le bana. Ka gona o ile a tloga gae gomme a yo dula taberenakeleng bophelo bja gagwe ka moka.
Na o nagana gore seo a ilego a se dira se ile sa thabiša tatagwe le Jehofa?— Ee, se ile sa ba thabiša! Ge e ba le wena o ekwa e bile o rata Jehofa, o ka swana le morwedi wa Jefeta. Le wena o tla dira gore batswadi ba gago le Jehofa ba thabe kudu.


text:
Batsomi ba Therešo ba Bararo ba Lekgolong la bo-16 la Nywaga
—Ba Hweditše Eng?
“THEREŠO ke eng?” Ye ke potšišo yeo Pontio Pilato, mmuši wa Moroma wa Judea wa lekgolong la pele la nywaga, a ilego a e botšiša Jesu yo a bego a sekišwa ke mmuši yoo. (Johane 18:38) Ke therešo gore ge e le gabotse Pilato o be a sa nyake therešo. Go e na le moo, potšišo ya gagwe e be e bontšha go belaela goba go ba le lenyatšo. Go bonagala Pilato a be a lebelela therešo e le selo seo motho a ka ikgethelago sona goba a ilego a se rutwa gore a se dumele; go be go se na tsela yeo ge e le gabotse motho a ka tsebago therešo ka yona. Batho ba bantši lehono ba nagana ka tsela e bjalo.
Badumedi ba lekgolong la bo-16 la nywaga ba kua Yuropa ba ile ba lebeletšana le boemo bjo thata mabapi le seo ba swanetšego go se dumela e le therešo. Ka ge ba godišitšwe ba dumela gore mopapa o neilwe matla ka moka le gore o phagametše dithuto tše dingwe tša kereke, ba ile ba lebeletšana le dikgopolo tše difsa tšeo di bakilwego ke Mpshafatšo, yeo ka nako yeo e bego e apareditše kua Yuropa. Ba be ba swanetše go dumela eng? Ba be ba tla tseba therešo bjang?
Nakong yeo, gare ga batho ba bangwe ba bantši go be go na le banna ba bararo bao ba bego ba ikemišeditše go tsoma therešo. * Ba kgonne bjang go kgethologanya therešo go maaka? Le gona ba hweditše eng? Anke re boneng.
“ANKE BEIBELE . . . E BE YONA E DULAGO E NA LE MATLA”
Wolfgang Capito e be e le lesogana leo le nweletšego kudu ditumelong tša bodumedi. Ka ge Capito a be a ithutela tša bongaka, tša molao le tša thutatumelo, o ile a ba moruti wa motseng ka 1512 gomme a ba moruti wa mašole ka tlase ga mopišopomogolo wa Mainz.
Mathomong, Capito o ile a leka go fokodiša phišego ya Bampshafatši bao ba bego ba phatlalatša molaetša wo o bego o sa sepedišane le dithuto tša Katholika. Lega go le bjalo, go se go ye kae, Capito o ile a thoma go thekga mpshafatšo. O ile a dira’ng? Radihistori e lego James M. Kittelson o ngwala gore ge Capito a be a rutwa dithuto tše di fapafapanego, o be a dumela gore “mothopo o kaonekaone woo ba bego ba ka hlahloba seo ba se bolelago e be e le Beibele, ke yona feela yeo e nago le therešo.” Ka go re’alo, Capito o ile a phetha ka gore dithuto tša kereke tša gore senkgwa le beine di fetoga mmele le madi a kgonthe a Jesu le go rapela bakgethwa di be di sa thewa Mangwalong. (Bona lepokisi le le rego: “ Bona ge e ba Dilo tše di be di le Bjalo.”) Ge a be a tlogela maemo a gagwe a phagamego a go ba ka tlase ga mopišopomogolo ka 1523, Capito o ile a hudugela motseng wa Strasbourg, e lego lefelo leo mpshafatšo ya bodumedi e bego e tsemile medu ka nako yeo.
Legae la Capito kua Strasbourg le ile la fetoga lefelo leo go kopanago batho bao ba sa dumelelanego ka ditaba tša bodumedi e bile ga go pelaelo gore ditaba tše dintši tša bodumedi le dithuto tše dingwe tša Beibele di be di ahlaahlwa moo. Le ge Bampshafatši ba bangwe ba be ba sa dutše ba thekga thuto ya Boraro Botee, puku ya The Radical Reformation e re dingwalwa tša Capito “di be di sa bolele ka thuto ya Boraro Botee.” Ka baka la’ng? Ka gobane Capito o be a kgahlilwe kudu ke tsela yeo rathutatumelo wa Mosepanishi e lego Michael Servetus a bego a diriša ditemana tša Beibele go ganetša thuto ya Boraro Botee. *
Go latola thuto ya Boraro Botee go be go ka ba le mafelelo a sa kgahlišego, ka gona Capito o be a le šedi go bolela maikwelo a gagwe phatlalatša. Lega go le bjalo, dingwalwa tša gagwe di bontšha gore a ka ba a ile a belaela thuto ya Boraro Botee ka sephiring le pele a ka kopana le Servetus. Ka morago, moruti yo mongwe wa Katholika o ngwadile gore Capito le badirišani ba gagwe ba ile ba “tšwela pele ba boledišana ka taba ye ka sephiring, go se na setho se sengwe sa kereke—ba bolela le ka dithuto tše dingwe tša bodumedi; [gomme] ba gana ye ya Boraro Botee bjo Bokgethwakgethwa.” Ngwagakgolo ka morago, Capito e be e le wa mathomothomo go bangwadi ba tsebjago bao ba bego ba ganetša Boraro Botee.
Capito o be a dumela gore Beibele ke mothopo wa therešo. O itše: “Anke Beibele le molao wa Kriste di dule di na le matla go feta thutatumelo.” Go ya ka Dr. Kittelson, Capito “o gateletše gore sebaki se segolo sa go palelwa ga diithuti tša thutatumelo e be e le ka baka la go hlokomologa ga tšona Mangwalo.”
Martin Cellarius (yoo gape a tsebjago e le Martin Borrhaus), e lego lesogana leo le bego le dula le Capito ka 1526, le yena o be a na le kganyogo ye e tšwago pelong ya go ithuta therešo go tšwa Lentšung la Modimo.
“TSEBO YA MODIMO WA THEREŠO”
Cellarius o belegwe ka 1499, e be e le morutwana yo mafolofolo wa thutatumelo le filosofi. O ile a amogela mošomo wa go ruta kua Wittenberg, Jeremane. Ka ge Mpshafatšo e be e thekgwa kudu kua Wittenberg, gateetee Cellarius o ile a tlwaelana le Martin Luther le ba bangwe bao ba bego ba nyaka gore go mpshafatšwe dithuto tša kereke. Cellarius o be a ka kgethologanya bjang seo e fo bago dikgopolo tša batho therešong ya Mangwalo?
Go ya ka puku ya Teaching the Reformation, Cellarius o be a dumela gore kwešišo ya kgonthe e be e tlišwa “ke go bala Mangwalo ka mafolofolo, go dula o bapiša Mangwalo ka bowona le ka thapelo yeo e sepedišanago le boitsholo.” Cellarius o ile a hwetša’ng ge a be a hlahloba Beibele?
Ka July 1527, Cellarius o ile a ngwala seo a se hweditšego ka pukung yeo e bitšwago On the Works of God. O ngwadile gore ditirelo tša kereke tše bjalo ka gore senkgwa le beine di fetoga mmele le madi a kgonthe a Jesu, di be di fo ba di swantšhetša selo se itšego. Go ya ka Moprofesara Robin Barnes, puku ya Cellarius e ile ya ba ya “bolela ka tlhathollo ya diporofeto tša mangwalo tša nakong e tlago moo tshenyego le tlaišego di bego di tla latelwa ke go tsošološwa ga legohle le go phethagatšwa ga diporofeto tšeo.”—2 Petro 3:10-13.
Seo se lemogegago ke mantšu a makopana ao a boletšwego ke Cellarius mabapi le semelo sa Jesu Kriste. Gaešita le ge a sa ka a ganetša thuto ya Boraro Botee ka go lebanya, Cellarius o bontšhitše phapano magareng ga “Tate wa Legodimong” le “Morwa wa gagwe Jesu Kriste,” le gona o ile a ngwala gore Jesu e be e le yo mongwe wa medimo e mentši le barwa ba Modimo ramatlaohle.—Johane 10:34, 35.
Pukung ya gagwe ya Antitrinitarian Biography (ya 1850), Robert Wallace o ngwadile gore dingwalwa tša Cellarius di be di sa latele thuto ya Boraro Botee ya bo-orthodox yeo e bego e tlwaelegile lekgolong la bo-16 la nywaga. * Ka go re’alo, diithuti tše mmalwa di phethile ka gore Cellarius o swanetše go ba a be a ganetšana le thuto ya Boraro Botee. O hlalositšwe e le se sengwe sa didirišwa tša Modimo “go nweletšeng tsebo ya Modimo wa therešo le Kriste.”
GO HOLOFELA GORE GO TLA BA LE TSOŠOLOŠO
Mo e ka bago ka 1527, Wittenberg e ile ya ba legae la rathutatumelo Johannes Campanus, yo a bego a lebelelwa e le seithuti se segologolo sa mehleng ya gagwe. Gaešita le ge Campanus a be a dula moo mpshafatšo ya bodumedi e bego e direga gona, o be a sa rate dithuto tša Martin Luther. Ka baka la’ng?
Campanus o be a sa thekge thuto ya gore senkgwa le beine di fetoga mmele le madi a kgonthe a Kriste le thuto ya gore senkgwa le beine di tšwela pele di le gotee le mmele wa Kriste. * Go ya ka mongwadi André Séguenny, Campanus o be a dumela gore “Senkgwa se tla dula e le senkgwa, eupša ka ge e le tirelo, se emela nama ya Kriste.” Lekgotleng la Marburg ka 1529 moo go bego go na le seboka seo se bego se ahlaahla dipotšišo tšona tše, Campanus ga se a dumelelwa gore a bolele seo a ithutilego sona Mangwalong. Ka morago ga moo, o ile a hlanogelwa ke Bampshafatšigotee le yena kua Wittenberg.
Bampshafatši ba be ba galefišitšwe kudu ke ge Campanus a be a dumela gore Tate, Morwa le moya o mokgethwa ga se selo setee. Pukung ya gagwe ya 1532 ya Restitution, Campanus o ile a ruta gore Jesu le Tatagwe ke batho ba babedi bao ba sa swanego. O hlalositše gore Tate le Morwa ke “batee,” go fo swana le ge go thwe monna le mosadi ke “nama e tee”—ke batee, gaešita le ge e le batho ba babedi. (Johane 10:30; Mateo 19:5) Campanus o ile a lemoga gore Mangwalo a diriša papišo e swanago go bontšha gore Tate o laola Morwa: “Hlogo ya mosadi yona ke monna; hlogo ya Kriste yona ke Modimo.”—1 Bakorinthe 11:3.
Go thwe’ng ka moya o mokgethwa? Le tabeng ye, Campanus o ile a lebelela ka Beibeleng, a ngwala gore: “Ga go na mo Mangwalo a thekgago taba ya gore Moya o Mokgethwa ke motho wa boraro . . . Moya wa Modimo o tšewa e le matla ao a a dirišago go laola dilo, ka kgopolo ya gore Modimo o rulaganya le go phetha dilo ka moka a diriša matla a gagwe a moya.”—Genesi 1:2.
Luther o ile a bitša Campanus gore ke morogaki le lenaba la Morwa wa Modimo. Mompshafatši yo mongwe o ile a nyaka gore Campanus a bolawe. Lega go le bjalo, Campanus o be a sa boife. Go ya ka The Radical Reformation, “Campanus o be a kgodišegile gore go se kwešiše seo Beibele le baapostola ba se dumelago mabapi le bohlogo bja Modimo le bja monna, go ile gwa dira gore Kereke e we.”
Campanus o be a sa ikemišetša go rulaganya sehlopha sa bodumedi. Maiteko a gagwe a go tsoma therešo “gare ga dihlotswana le bahlanogi ka moka” a ile a folotša. Ka gona o ile a holofela gore Kereke ya Katholika, ka go diriša tsošološo, e be e tla bušetša thuto ya kgonthe ya Bokriste. Lega go le bjalo, balaodi ba Katholika ba ile ba feleletša ba golegile Campanus, gomme a ka ba a ile fetša nywaga ya ka godimo ga e 20 a le kgolegong. Boradihistori ba nagana gore o hwile mo e ka bago ka 1575.
“KGONTHIŠETŠANG DILO TŠOHLE”
Go ithuta Beibele ka mafolofolo go thušitše Capito, Cellarius, Campanus le ba bangwe gore ba kgetholle therešo go maaka. Le ge e se diphetho ka moka tšeo di fihleletšwego ke batsomi ba ba therešo tšeo di bego di dumelelana ka botlalo le Beibele, banna ba ka boikokobetšo ba ile ba hlahloba Mangwalo gomme ba tšeela godimo therešo yeo ba bego ba ithuta yona.
Moapostola Paulo o kgothaleditše Bakristegotee le yena gore: “Kgonthišetšang dilo tšohle; kgomarelang se sebotse.” (1 Bathesalonika 5:21) Dihlatse tša Jehofa di gatišitše puku e nago le sehlogo se swanetšego se se rego Ke Eng Seo ge e le Gabotse Beibele e se Rutago? gore di go thuše go tsoma therešo. Ge o nyaka go ikhweletša kopi ya mahala ya puku ye, hle bona letlakala 16 la makasine wo goba o etele Wepesaete ya rena ya jw.org/nso.
^ ser. 4 Bona lepokisi le rego: “Lesang di Xolê xa Mmôxô, xo bê xo tlê Punô,” go letlakala 44 la puku ya Dihlatse tša Jehofa—Bagoeledi ba Mmušo wa Modimo, yeo e gatišitšwego ke Dihlatse tša Jehofa.
^ ser. 8 Bona sehlogo se se rego: “Michael Servetus—A Solitary Quest for the Truth,” seo se lego tokollong ya Phafoga! (ya Seisemane) ya May 2006 yeo e gatišitšwego ke Dihlatse tša Jehofa.
^ ser. 17 Mabapi le go diriša ga Cellarius lentšu “modimo” ge a šupa go Kriste, puku yeo e re: “Le ngwalwa e le deus, e sego Deus, ye ya mafelelo e hlaola feela Modimo yo a Phagamego.”
^ ser. 20 Ke Luther a tlilego le thuto ya gore senkgwa le beine di tšwela pele di le gotee le mmele wa Kriste Selalelong sa Morena.


text:
MOROKAMI JANUARY 2015
Mmušo wo o se Nago Bomenetša
Lefaseng ka bophara, batho ba lebelela mekgatlo yeo e tswalanago le mmušo e le e nago le bomenetša kudu. Na mmušo wo o se nago bomenetša e fo ba toro?
Mpholo wa Bomenetša bja Mmušong
Bothata bjo bo ka ba bo gaketše go feta kamoo o naganago ka gona.
Mmušo wa Modimo
—Mmušo wo o se Nago Bomenetša
Dibopego tše tshela tša Mmušo woo di bontšha gore o ka se tsoge o bile le bomenetša.
Therešo ya Beibele e Ile ya Mpha Dikarabo tše Kgodišago
Mayli Gündel o ile a se sa dumela go Modimo ge tatagwe a ehwa. O ile a hwetša bjang tumelo ya kgonthe le khutšo ya ka gare?
Banna
—Dirang Gore Malapa a Lena a be le Tšhireletšego
Lapa le ka ema gabotse ditšheleteng, eupša ya ba leo le sa šireletšegago dilong tše bohlokwa kudu.
Na o be o Tseba?
Lentšu “moopafatšwa” le bolela’ng go ya kamoo le dirišwago ka Beibeleng? Ke ka baka la’ng badiši ba mehleng ya Beibele ba be ba kgethologanya dinku go dipudi?
Na re Swanetše go Rapela Jesu?
Jesu ka boyena o araba potšišo yeo.
Dipotšišo tša Beibele di a Arabja
Na batho ba bopilwe ke Modimo goba ba tšwa diphoofolong?
Dihlogo tše Dingwe tša Inthaneteng
Na go na le Seo Beibele e se Bolelago ka go Nyalana ga Batho ba Bong bjo bo Swanago?
Mothomi wa lenyalo o tloga a tseba seo se nyakegago gore lenyalo le tie le go thabiša.


text:
Lapa la Gago le ka Thaba
O ka ba le lenyalo le lapa le thabilego ka go diriša melao ya motheo ya Beibele.
Matseno
O ka ba le lenyalo le lapa leo le thabilego ka go diriša ditšhišinyo tše di šomago tšeo di theilwego Beibeleng tše di lego poroutšheng ye.
KAROLO 1
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.
KAROLO 2
Botegelanang
Na go bohlokwa kudu gore o botege lenyalong go e na le go fo phema bohlotlolo?
KAROLO 3
Kamoo le ka Rarollago Mathata
Tsela e botse ya go rarolla bothata e ka dira gore lenyalo leo le tiilego le le thabilego le fapane le lenyalo le fokolago le leo le nolago mooko.
KAROLO 4
Kamoo le ka Dirišago Tšhelete Gabotse
Go botega go kgatha tema efe?
KAROLO 5
Kamoo o ka Bolokago Khutšo le ba Leloko
O ka kgona go godiša batswadi ba gago ntle le gore o bee lenyalo la gago kotsing.
KAROLO 6
Kamoo Bana ba Fetošago Lenyalo
Na go ba le ngwana go ka matlafatša tswalano ya lena?
KAROLO 7
Kamoo o ka Rutago Ngwana wa Gago
Go laya go akaretša se se fetago melao le kotlo.
KAROLO 8
Ge o Welwa ke Masetlapelo
Hwetša thušo yeo o e hlokago.
KAROLO 9
Rapelang Jehofa le le Lapa
O ka thabela bjang borapedi bja lena bja lapa ka mo go oketšegilego?


text:
DINTLHAKGOLO TŠA NGWAGOLA
Dipego
—Ditaba tše di Tšwago Lefaseng ka Bophara
Maphodisa a Ile a Thuša go Fološa Ditena
Kua Kutaisi, e lego motse wa bobedi ka bogolo Repabliking ya Georgia, dikopano tše dinyenyane di ile tša swarelwa feketoring ya go hlagala ya beine ka nywaga e 13. Ka tlasana ga tlhaka go be go fegilwe dipolasitiki gore meetse a pula a se kolobiše batheetši. Lehono bana babo rena ba na le Holo ya Mmušo e botse yeo e ka bulwago gore go swarelwe le dikopano go yona. Ge e be e sa agwa, baithaopi ba 50 ba be ba fološa ditena tša samente loring gomme maphodisa a tla go tlo bona seo se diregago. A kgahlilwe ke tsela yeo bašomi ba bego ba thabile ka yona le go šoma ka mafolofolo, maphodisa ao a ile a ba reta ke moka a ba thuša go fološa ditena tšeo. A ile a botša bana babo rena bao gore ba ba bitše ge go ka ba le motho yo a ba tshwenyago. Maphodisa ao a ile a holofetša gore a tlo tla kopanong ya pele ya selete yeo e tlago go swarelwa Holong yeo e mpsha ya Kopano.
O Ile a Rekiša Paesekela ya Gagwe
Malachi, e lego mogolo yo a dulago kua Burundi, o be a iphediša ka go lema le ka go rwalela batho merwalo ka paesekela ya gagwe. E le gore a thekge modiro wa go agwa ga Holo ya bona ya Mmušo, Malachi o ile a phetha ka gore letšatši le letšatši a tle go thuša go aga. E le gore a kgone go dira seo, o be a swanetše go hwetša tšhelete ya go hlokomela lapa la gagwe dikgweding tše pedi tša ge go agiwa Holo yeo. Ka gona o ile a rekiša paesekela ya gagwe ke moka tšhelete yeo a e nea mosadi wa gagwe gore a reke dinyakwa tša lapa, gomme e nngwe ka moka a e tsenya lepokising la moneelo go thuša go lefelela ditshenyagalelo tša go aga. Ka baka la maiteko a gagwe, o ile a hwetša tlwaetšo e botse ya go aga go bahlanka bao ba agago Diholo tša Mmušo. Ge Holo ya Mmušo e fedile, Malachi o ile a kgona go hwetša mošomo wa go aga ka ge batho ba be ba bone gore ke sekgwari sa go aga. Gona bjale Malachi o rekile paesekela e nngwe!
Ba Ile ba Tutueletšega go Thuša
Go aga Diholo tša Mmušo mafelong a lego lekatana kua Malawi go na le ditlhohlo tša gona. Ngwageng o fetilego wa tirelo, go ile gwa agwa holo motseng o mongwe woo ditsela tša wona di sa sepelegego. Bana babo rena bao ba tšwago lekaleng ba ile ba tliša dikago lefelong leo ba diriša dikoloi tše dikgolo le tše di nago le matla. Bana babo rena ba moo ba re batho ba moo ba ile ba kgahlwa kudu ke seo se bego se direga. Batho ba bantši bao e sego Dihlatse motseng woo ba ile ba ithaopela go thuša gomme ba šoma go fihlela bošego ba fološa santa, maswika, disamente le masenke. Ge e le gabotse, go ile gwa ba le dinako tša ge batho bao e sego Dihlatse e bego e le ba bantši go feta Dihlatse! Ka ge ba be ba kgahlilwe ke gore Dihlatse tša Jehofa di dira maiteko a go aga mafelo a mabotse a borapedi metseng yeo e lego lekatana go etša wa gabo bona, ba ile ba tutueletšega go thuša.
Bana ba Ile ba Rekiša Toffee
Banyalani ba babulamadibogo ba ba kgethegilego ba kua Côte d’Ivoire ba ithuta Beibele le banyalani ba bangwe bao ba nago le bana ba lesome ba diriša leleme la moo la Sebete. Ka May 2013 go be go tlo swarwa kopano ya pele ka leleme la Sebete toropong ya Daloa, gomme ditho tša lapa leo ka moka di be di nyaka go ba gona. Lega go le bjalo, go ya kopanong e be e le R16.00 (800 CFA) motho ka o tee go ya le go boa, ka gona tate wa lapa le o be a se na tšhelete ya go lefelela lapa leo la gagwe le legolo. Ka ge a be a feditše le pelo gore ba ya ka moka, o ile a loga leano. O ile a nea morwedi wa gagwe yo mogolo R6.00 (300 CFA) gore a reke malekere ao a bitšwago Toffee gomme a a rekiše. O ile a dira bjalo gomme a hwetša tšhelete e lekanego go itefelela leeto. Tate yo o ile a botša bana ba gagwe ba bangwe go dira se se swanago—a nea yo mongwe le yo mongwe wa bona R6.00 gore ba ithomele kgwebonyana ya go rekiša malekere go fihlela ka moka ga bona ba hwetša tšhelete e lekanego ya go ya kopanong. Mafelelong, lapa leo gotee le ba bangwe ba ile ba ya kopanong. Ba be ba thabile kudu gakaakaang go kwa lenaneo ka segagabo bona!


text:
THUŠO BAKENG SA LAPA | LENYALO
Kamoo o ka Bontšhago Tebogo
TLHOHLO
Go bontšha tebogo go bohlokwa bakeng sa gore lenyalo le atlege. Lega go le bjalo, banna le basadi ba bantši ga ba sa bona dika tše dibotse tša balekane ba bona; ga ba sa ba bontšha tebogo. Ka pukung ya Emotional Infidelity, moeletši yo mongwe o bolela gore banyalani ba bantši bao ba tlago go yena “ba tshwenyegile kudu ka seo se sa diregego [manyalong a bona] go feta go šetša seo se diregago. Ba tla ofising ya ka go tlo mpotša ka seo se swanetšego go fetoga, e sego seo se sa swanelago go fetoga. Phošo yeo yo mongwe le yo mongwe wa banyalani ba a e dirago ke go se bontšhe lerato ka go leboga.”
Wena le molekane wa gago le ka phema phošo yeo bjang?
SEO O SWANETŠEGO GO SE TSEBA
Go bontšha tebogo go ka fokotša mathata lenyalong. Ge monna le mosadi ba dira maiteko a go lemoga le go amogela dika tše dibotse tša yo mongwe le yo mongwe wa bona, gantši tswalano ya bona e a kaonefala. Gaešita le bothata bjo bogolo bo ka bonagala e se selo ge balekane ba bontšhana tebogo.
Bakeng sa basadi. Puku yeo go boletšwego ka yona pejana ya Emotional Infidelity e re: “Basadi ba bantši ba na le go hlokomologa gore banna ba rwele boima bjo bogolo bja go hlokomela lapa.” Ditšhabeng tše dingwe, bothata bjoo bo ka ba gona le malapeng ao monna le mosadi ba šomago ka bobedi.
Bakeng sa banna. Gantši banna ba tšeela fase maiteko ao basadi ba a dirago a go hlokomela lapa, e ka ba ka go šoma mošomo wa boiphedišo, go godiša bana goba go dira mešongwana ya ka gae. Fiona, * yo a nago le mengwaga e ka bago e meraro a nyetšwe, o re: “Ka moka re dira diphošo, ka gona ge ke dirile phošo ke nyama kudu. Ka gona ge monna wa ka a mpotša gore ke dirile gabotse selong se itšego, e ka ba ka mešongwana ya ka gae, ke lemoga gore o sa nthata go sa šetšwe mafokodi a ka. Gape seo se dira gore ke bone gore ke a thekgwa e bile ke ikwa ke thabile!”
Go fapana le seo, ge molekane a ikwa a sa tšeelwe godimo, seo se ka bea go botana ga banyalani kotsing. Mosadi yo a bitšwago Valerie o re: “Ge o ikwa o sa tšeelwe godimo ke molekane wa gago, go bonolo gore o gogelege go motho yoo a dirago gore o ikwe o tšeelwa godimo.”
SEO O KA SE DIRAGO
E ba šedi. Bekeng e latelago, šetša dika tše dibotse tša molekane wa gago. Gape, šetša dilo tšeo a di dirago e le gore dilo di sepele gabotse ka gae, e lego dilo tšeo mohlomongwe o bego o di tšeela fase go fihla ga bjale. Mafelelong a beke, ngwala lelokelelo la (1) dika tša molekane wa gago tšeo o di tšeela godimo le (2) dilo tšeo a di dirilego bakeng sa go hola lapa la lena.
Ke ka baka la’ng go nyakega gore motho a be šedi? Mosadi yo a bitšwago Erika o re: “Ka morago ga mengwaga e mmalwa le nyalane, o ka thoma go tšeela molekane wa gago fase. O thoma go se sa bona dilo tše dibotse tšeo a di dirago gomme wa šetša tšeo a sa di dirego.”
Ipotšiše gore: ‘Na ke tšeela fase go šoma ka thata ga molekane wa ka?’ Ka mohlala, ge e ba monna wa gago a lokiša dilo ka gae, na ga o mo leboge ka ge o tšea gore ke mošomo wa gagwe go dira bjalo? Ge e ba o le monna, na o nagana gore ga wa swanela go leboga maiteko a mosadi wa gago a go godiša bana ka ge o tšea gore o dira seo le kgale a swanetšego go se dira? Ipotše gore o nyaka go lemoga le go leboga maiteko ka moka
Leboga go tšwa pelong. Beibele ga e bolele feela gore re swanetše go leboga eupša e re: “Ipontšheng le le ba lebogago.” (Bakolose 3:15) Ka gona leka go itlwaetša go leboga molekane wa gago. Monna yo a bitšwago James o re: “Ge mosadi wa ka a leboga dilo tšeo ke di dirago, seo se dira gore ke šome ka thata gore ke be molekane yo kaone le go leka go oketša maiteko ao ke a dirago gore lenyalo la rena le atlege.”
Banna le basadi bao ba leboganago ba matlafatša segwera sa bona. Monna yo a bitšwago Michael o re: “Ke dumela gore manyalo a mantši nkabe a ile a phologa ge nkabe banyalani ba be ba šetša seo ba se ratago ka yo mongwe le yo mongwe wa bona. Ge go e ba le mathata, ga se gantši ba bego ba ka fediša lenyalo ka ge ba tla be ba gopoditšwe gantši ka dika tše dibotse tšeo ba nago le tšona.”
^ par. 9 Maina a mangwe a fetotšwe.
Ithute ka mo go oketšegilego
Ke Eng Seo Beibele e se Bolelago ka go Leboga?
Go hweditšwe gore go bontšha seka se go na le mehola e mentši. Seka se se ka go thuša bjang, le gona o ka ba le sona bjang?


text:
“Temogo ya Motho e Fokotša Bogale bja Gagwe”
Mohlahli wa kgwele-ntlatlana kholetšheng o rakwa mošomong ka ge a palelwa ke go laola bogale bja gagwe.
Ngwana o dira matepe a galefile ka ge a se a fiwa seo a se nyakago.
Mma o omanyana le morwa wa gagwe ka ge a se a hlwekiša phapoši ya gagwe.
KA MOKA ga rena re ile ra bona batho ba itšego ba galefa, gomme ga go pelaelo gore le rena re ile ra galefa ka nako e itšego bophelong. Le ge re ka lebelela go galefa e le seka se sebe seo se swanetšego go phengwa, gantši re ikwa re na le lebaka le kwagalago la gore re kgopišege, kudukudu ge motho a sa re sware gabotse. Sehlogo se sengwe sa American Psychological Association se šišinya gore “go galefa ga go na molato, gantši ke maikwelo a swanetšego, ao batho ba nago le ona.”
Pono e bjalo e ka bonagala e amogelega ge re ela hloko seo moapostola Paulo wa Mokriste a se ngwadilego ge a be a budulelwa ke Modimo. Ka go lemoga gore go tla ba le dinako tšeo ka tšona batho ba galefago, o itše: “Ge le galefile, le se ke la dira sebe; letšatši le se ke la sobela le galefile.” (Baefeso 4:26) Na se se bontšha gore re swanetše go ntšha bogale ka dinko goba na re swanetše go dira seo re ka se kgonago go bo laola?
NA O SWANETŠE GO GALEFA?
Ge Paulo a be a nea keletšo yeo ya mabapi le go galefa, go bonagala a be a naganne ka mantšu a mopsalme yo a ngwadilego gore: “Ge le ferekane, le se ke la dira sebe.” (Psalme 4:4) Eupša morero wa keletšo yeo e buduletšwego ya Paulo e be e le ofe? O tšwetše pele ka go hlalosa gore: “Tlošang go lena mohuta o mongwe le o mongwe wa go boloka sekgopi, bogale, pefelo, mašata le polelo e gobošago gotee le selo se sengwe le se sengwe se se gobatšago.” (Baefeso 4:31) Ge e le gabotse, Paulo o be a kgothaletša Bakriste gore ba pheme go ntšha bogale ka dinko. Se se kgahlišago ke gore sehlogo sa American Psychological Association se tšwela pele ka gore: “Nyakišišo e nngwe e hweditše gore ‘go ntšha bogale ka dinko’ ge e le gabotse go oketša kgalefo le bogale le gona ga go go thuše ka selo . . . gore o rarolle bothata.”
Ka gona, re ka ‘tloša’ bogale bjang gotee le ditlamorago tše mpe ka moka tša bjona? Kgoši Solomone yo bohlale wa Isiraele ya bogologolo, o ngwadile gore: “Temogo ya motho e fokotša bogale bja gagwe gomme go botse ge a sa latišiše molato.” (Diema 19:11) “Temogo ya motho” e mo thuša bjang ge a galefile kudu?
KAMOO TEMOGO E FOKOTŠAGO BOGALE
Temogo ke bokgoni bja go hlahloba boemo. Go ba le temogo ke go kgona go bona modu wa taba. Seo se re thuša bjang ge re kgopišitšwe goba re galefišitšwe?
Ge re bona go hloka toka mo go itšego, re ka galefa. Eupša ge e ba re ka laolwa ke maikwelo a rena gomme ra dira dilo ka bogale, re ka feleletša re ikgobatša goba ra gobatša motho yo mongwe. Bjalo ka ge mollo o sa laolegego o ka fiša ntlo lorelore, go galefa go ka senya botumo bja rena le ditswalano tša rena le ba bangwe, go akaretša le tswalano ya rena le Modimo. Ka gona ge re ikwa re galefa, ke nako ya gore re hlahlobe boemo ka kelohloko. Ruri go kwešiša ditaba ka botlalo go tla re thuša go laola maikwelo a rena.
Ka ge Kgoši Dafida, e lego tatago Solomone, a ile thušwa go bona sebaki sa bothata, o ile a phema go oba molato wa madi ka monna yo a bitšwago Nabala. Dafida le banna ba gagwe ba be ba šireleditše dinku tša Nabala lešokeng la Juda. Ge nako ya go kota dinku e fihla, Dafida o ile a kgopela Nabala dijo. Nabala o ile a araba ka gore: “Na nka tšea senkgwa sa ka le meetse a ka le dinama tša ka tšeo ke di hlabetšego bakuti ba ka ba dinku gomme ka di nea banna bao ke sa tsebego moo ba tšwago gona?” Seo ruri e be e le thogako go Dafida! Ge Dafida a ekwa mantšu ao, yena le banna bao e ka bago ba 400, ba ile ba tloga gore ba yo fediša Nabala le ba ntlo ya gagwe.—1 Samuele 25:4-13.
Mosadi wa Nabala e lego Abigaile, o ile a kwa ka taba yeo gomme a ya go bona Dafida. Ge a kopana le Dafida le banna ba gagwe, o ile a wela dinaong tša Dafida gomme a re: “Hle e re lekgoba la gago la mosadi le bolele o hlwaile tsebe, gomme o theetše mantšu a lona.” Ke moka a hlalosetša Dafida kamoo Nabala a hlokago tlhaologanyo le gore Dafida o tla itshola ge a ka itefeletša ka go tšholla madi.—1 Samuele 25:24-31.
Ke temogo efe yeo Dafida a e hweditšego mantšung a Abigaile yeo e mo thušitšego go iša maswafo fase? Sa pele, o ile a lemoga gore ka tlhago Nabala o be a hloka tlhaologanyo, gomme sa bobedi, Dafida o lemogile gore go itefeletša go be go tla dira gore a be le molato wa madi. Go swana le Dafida, o ka galefišwa ke selo se itšego. O swanetše go dira’ng? Sehlogo se sengwe sa mokgatlo wa Mayo Clinic seo se bolelago ka go laola bogale se re: “Ema ganyenyane gore o buše moya gomme o bale go fihla ka 10.” Ee, o swanetše go ema gomme o naganišiše ka sebaki sa bothata le ditlamorago tša seo o rerago go se dira. Dumelela temogo gore e fokotše bogale bja gago—gaešita le go bo fediša.—1 Samuele 25:32-35.
Ka tsela e swanago, batho ba bantši lehono ba thušitšwe go laola bogale bja bona. Sebastian o hlalositše kamoo yena a ithutilego go laola kgalefo le bogale ka go ithuta Beibele, ge e be e le mogolegwa wa nywaga e 23 kua Poland. O itše: “Sa pele, ke naganišiša ka bothata. Ka morago, ke leka go diriša keletšo ya Beibele. Ke lemogile gore Beibele ke puku e nago le tlhahlo e kaone go di feta ka moka.”
Setsuo le yena o latetše tlhahlo e swanago. O itše: “Ke be ke tlwaetše go kgadimola batho mošomong ge ba be ba ntena. Ka ge ga bjale ke ithutile Beibele, go e na le gore ke kgadimole, ke ipotšiša gore: ‘Gabotsebotse phošo ke ya mang? Na ga se nna ke bakago bothata?’” Go naganišiša ka dipotšišo tše bjalo go ile gwa fokotša bogale bja gagwe, gomme a kgona go laola maikwelo a kgalefo ao a bego a tletše pelong ya gagwe.
Maikwelo ao re bago le ona ge re galefa a ka ba a matla kudu, eupša keletšo ya Lentšu la Modimo e matla go a feta. Ka go diriša keletšo e bohlale ya Beibele le go rapelela thušo ya Modimo, le wena o ka dumelela temogo gore e fokotše goba e laole bogale bja gago.
Ithute ka mo go oketšegilego
Kamoo go ka Phengwago Polelo e Gobatšago
O ka dira’ng ge e ba wena le molekane wa gago le dumeletše mantšu a gobatšago a kgoma tswalano ya lena?
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
OCTOBER 1, 2013
KOREA BORWA
Go Hloka Toka Kua Korea Borwa go Emišitše Lefase ka Maoto
Masogana a mantši kua Korea Borwa a ile a golegwa le ge e se disenyi. Lebaka? Ka gobane e le Dihlatse tša Jehofa e bile a kgethile go latela matswalo a ona ka go gana go tsenela bošole. Ka ge Korea e sa šireletše tokelo ya motho ya go gana ka baka letswalo, Dihlatse tšeo di bego di gapeletšwa go tsenela bošole di ile tša golegwa. Ge e le gabotse, mengwageng e 60 e fetilego Dihlatse tša Jehofa tše di fetago tše 17 000 di ile tša golegwa ka ge di ganne go tsenela bošole ka baka la matswalo a tšona.
Ofisi ya semmušo ya Dihlatse tša Jehofa e ile ya gatelela taba ye ka go lokišeletša gore go lokollwe poroutšha e nago le sehlogo se se rego Conscientious Objection to Military Service in Korea. Poroutšha ye e bontšha gore Korea e paletšwe ke go diriša melao ya boditšhabatšhaba le go šireletša tokelo ya badudi ba yona ka ge ba gana ka baka letswalo. E bile e bolela ganyenyane ka histori ya bafsa ba Dihlatse bao ba ilego ba kgotlelela go golegwa ka ge ba be ba sa nyake go dira seo se sa dumelelanego le matswalo a bona. Mna. Dae-il Hong e lego moemedi wa ofisi ya Dihlatse tša Jehofa kua Korea, gotee le Philip Brumley, Ramolao wa Dihlatse tša Jehofa kua New York le bona ba bolela ka go hloka toka mo go diregilego ka lebaka le letelele kua Korea Borwa.
Dinaga tše dingwe di re’ng ka go hloka toka ga Korea Borwa?
Philip Brumley: Dinaga tše dintši di sotše go palelwa ga Korea go hlompha ditokelo tša go gana ka baka la letswalo. Nakong ya seboka sa UN sa Go Hlahloba Melao ya Lefase Nako le Nako, dinaga tše seswai e lego—Hungary, Fora, Jeremane, Poland, Slovakia, Sepania, United States le Australia—di kgothaleditše Korea go tlogela go golega badudi ba yona bao ba sa nyakego go tsenela bošole le go thea ditirelo tše dingwe tšeo e sego tša bošole bakeng sa badudi ba bjalo. *
Dae-il Hong: Ditshekong tše nne tšeo di akaretšago batho ba 501 bao ba gannego ka baka la letswalo, Komiti ya Ditokelo tša Batho ya UN (CCPR) e ile ya phetha ka gore Repabliki ya Korea e gataketše ditokelo tša batho ka go gapeletša batho bao le go ba golega. Komiti yeo e boletše gore “tokelo ya go gana go tsenela mediro ya bošole ka baka la letswalo e sepedišana le tokelo ya go ba le tokologo ya go nagana, ya bodumedi le ya go latela letswalo. Tokelo yeo e dumelela motho yo mongwe le yo mongwe gore a se gapeletšwe go tsenela mediro ya bošole ge e ba go dira bjalo go sa dumelelane le bodumedi goba ditumelo tša motho yoo. Ga go motho yoo a swanetšego go tingwa tokelo yeo.” *
Mokgatlo wa Ditokelo tša Batho, woo le wona e lego karolo ya UN, le wona o ile wa dumelelana le se pegong yeo e sa tšwago go e ntšha, e nago le sehlogo se se rego “Pego ya nyakišišo ya go gana ka baka la letswalo go tsenela mediro ya bošole.” Pego ye e hlalosa melao ya lefase ka moka yeo e dumelelago motho go ba le tokelo ya go gana ka baka la letswalo e bile e thibela go gapeletša batho bao ba ganago ka go ba otla goba go ba golega. *
Sello se sa lefase ka moka se ile sa amogelwa bjang ke mmušo wa Korea?
Philip Brumley: Mmušo wa Korea ga se wa latela taelo ya CCPR. Ka gona, o paletšwe ke go latela melao ya lefase ka bophara e bile o ganne go hlompha tokelo e bohlokwa ya go gana ka baka la letswalo. Go oketša moo, Kgorokgolo ya Tsheko ya Korea Borwa le Kgoro ya Molaotheo di hlokomologile ditaelo tša CCPR ge di be di gana boipiletšo bja bao ba ganago ka baka la letswalo. Seboka sa Boditšhaba sa Korea ga se sa nea batho bao ba ganago go tsenela bošole ka baka la letswalo mediro e mengwe ya go hlankela setšhaba e bile ga se sa gata megato le ge e le efe ya go ba šireletša.
Ge e le gabotse go golegwa mo go ile gwa kgoma bjang bafsa bao ba Dihlatse tša Jehofa?
Dae-il Hong: Bafsa ba ba na le sebete. Ba ile ba tla ge mmušo o ba bitša le ge ba be ba tseba gore ba tla ahlolwa le go lahlelwa kgolegong. Ga se ba ka ba iphihla. Ke badudi ba naga bao ba beago mohlala o mobotse e bile ba sa bea mohlala o mobotse le kgolegong. Ka maswabi, le ge ba lokollwa ba ile ba šala ba na le pego ya bosenyi yeo e ilego ya ba thatafaletša go hwetša mešomo mmušong le dikhamphaning tše dikgolo. Ba senyeditšwe ngwaga le seripa ba le kgolegong. Malapa a gabo bona a ile a swanelwa ke go phela ntle le bona ge ba be ba le kgolegong. Ba be ba sa swanela go lebeletšana le mathata a ka moka.
Na Dihlatse tša Jehofa di swanelwa ke go ahlolwa le go golegwa bjalo ka disenyi ka baka la go gana go tsenela bošole?
Dae-il Hong: Le gatee! Bafsa ba ga se disenyi. Dihlatse tša Jehofa kua Korea le lefaseng ka bophara di tsebja ka go ba badudi bao ba kwago melao ya naga le go ikemišetša go hlankela setšhaba. Di hlompha mebušo, tša latela melao, tša lefa metšhelo le go dirišana le mananeo ao a hlongwago ke mmušo go hola setšhaba. Moragonyana mo, moahlodi wa kgoro ya selete ya Korea o ile a lahlela mofsa wa Hlatse kgolegong ka ge a ganne ka baka la letswalo go tsenela mediro ya bošole. Ka morago ga gore a bolele gore ga go tsela e nngwe ya go ahlola ntle le go bolela gore o na le molato, o ile a bala kahlolo yeo. Gateetee, moahlodi o ile a ithiba sefahlego ka matlakala a gagwe gomme a lla. Go bonagala go ahlolwa ga lesogana le ka go hloka toka go ile gwa nyamiša moahlodi moo a ilego a palelwa ke go itshwara. Ba bangwe bao ba bego ba le gona le bona ba ile ba lemoga go hloka toka moo gomme ba lla.
Philip Brumley: Ruri ye ke nako ya gore babuši ba Korea ba rarolle nngalaba ye ya taba gomme ba diriše melao yeo e hlomphago tokelo e bohlokwa ya batho ya go gana ka baka la letswalo.
^ ser. 5 “Pego ya Sehlopha sa go Hlahloba Melao ya Lefase Nako le Nako” ya Mokgatlo wa Ditokelo tša Batho ya December 12, 2012, A/HRC/22/10, matlakala 7 le 22, dirapa 44 le 124.53.
^ ser. 6 Jong-nam Kim et al. kgahlanong le Repabliki ya Korea, tsheko no. 1786/2008, Diphetho tšeo di dirilwego ke Komiti ka October 25, 2012, letlakala 7, serapa 7.4
^ ser. 7 “Pego ya nyakišišo ya go gana ka baka la letswalo go tsenela mediro ya bošole” ya Mokgatlo wa Ditokelo tša Batho ya June 3, 2013, A/HRC/23/22, matlakala 3-8, dirapa 6-24; matlakala 9, 10, dirapa 32, 33.
Ithute ka mo go oketšegilego
Ke ka Baka La’ng Dihlatse tša Jehofa di sa ye Ntweng?
Dihlatse tša Jehofa di tsebja lefaseng ka bophara gore di gana go ya ntweng. Ithute lebaka leo re dirago se ka lona.